open-index/open-wikipedia-markdown huggingface dataset:
জাৰা এছ খান

**জাৰা এছ খান** (ইংৰাজী: Zahrah S. Khan) এগৰাকী ভাৰতত কৰ্মৰত ব্ৰিটিছ অভিনেত্ৰী আৰু নেপথ্য গায়িকা। তেওঁ অভিনেত্ৰী আৰু গায়িকা হিচাপে বলিউডলৈ অৱদান আগবঢ়াইছে। খানে ২০১৩ চনৰ ছবি *ঔৰংজেব*ৰ জৰিয়তে অভিনয় জগতত আত্মপ্ৰকাশ কৰিছিল আৰু সেই একেখন ছবিৰে "বৰ্বাদিয়াঁ" গীতটোৰ জৰিয়তে নেপথ্য গায়িকা হিচাপে নিজৰ কেৰিয়াৰ আৰম্ভ কৰিছিল। তেওঁ *শুভ মংগল জ্যাদা সাৱধান* (২০২০) ছবিৰ "ক্যা কৰতে থে সাজনা" আৰু *কোই জানে না* (২০২১) ছবিৰ "হৰ ফন মৌলা"ৰ দৰে গীতৰ বাবে অধিক স্বীকৃতি লাভ কৰিছে। 

## পাৰিবাৰিক পটভূমি
ভাৰতীয় চলচ্চিত্ৰ আৰু ক্ৰীড়া জগতলৈ আগবঢ়োৱা অৱদানৰ বাবে পৰিচিত আগা আৰু খান পৰিয়ালত খানৰ জন্ম হৈছিল। ১৯৪০-ৰ দশকৰপৰাই তেওঁৰ মাতৃৰফালৰ পৰিয়ালটো ভাৰতীয় চলচ্চিত্ৰ উদ্যোগৰ সৈতে জড়িত হৈ আছে। তেওঁৰ আজোককাক যুগল কিশোৰ মেহৰাই পোনপ্ৰথমে চলচ্চিত্ৰ প্ৰযোজনা আৰম্ভ কৰিছিল। 

যুগল কিশোৰ মেহৰাৰ পত্নী আনোৱাৰী বেগমে ১৯৩০-ৰ দশকৰ ছবি *হীৰ ৰাঞ্জা*ত অভিনয় কৰিছিল, যিখন ছবি ৰোমিঅ' আৰু জুলিয়েটৰ দৰে এক ভাৰতীয় লোককথাৰ আধাৰত নিৰ্মিত আছিল। এই উত্তৰাধিকাৰ অনুসৰণ কৰি খানৰ আইতাক নাছৰিন মেহৰাই পৰিচালক আব্দুল ৰছিদ কাৰ্দাৰৰ নিৰ্দেশনাত *শ্বাহজাহান* নামৰ ছবিখনৰ জৰিয়তে আত্মপ্ৰকাশ কৰে আৰু ইয়াত তেওঁ কে এল ছাইগলৰ বিপৰীতে অভিনয় কৰিছিল। 

খানৰ মাতৃ চলমা আগাই বি আৰ চোপ্ৰাৰ *নিকাহ* ছবিৰ জৰিয়তে এগৰাকী অভিনেত্ৰী আৰু গায়িকা হিচাপে আত্মপ্ৰকাশ কৰিছিল। এই ছবিখন এক বৃহৎ ব্যাৱসায়িক সফলতাত পৰিণত হৈছিল আৰু একেৰাহে পাঁচ বছৰ ধৰি ছবিগৃহত চলিছিল। এই ছবিখনৰ বাবে তেওঁ ফিল্মফেয়াৰ শ্ৰেষ্ঠ মহিলা নেপথ্য গায়িকাৰ বঁটা লাভ কৰিছিল।

খানৰ পিতৃৰফালৰ পৰিয়ালটো ক্ৰীড়া জগতৰ সৈতে জড়িত। তেওঁৰ আজোককাক নাছৰুল্লাহ খান ৰায়গড় জিলাৰ মহাৰাজৰ আৰু পৰৱৰ্তী সময়ত আলিগড় মুছলিম বিশ্ববিদ্যালয়ৰ স্কোয়াছ প্ৰশিক্ষক আছিল। ইয়াৰ পিছত তেওঁ ভাইচৰয় লৰ্ড ৱাভেলৰ স্কোয়াছ প্ৰশিক্ষক হিচাপে নিযুক্তি লাভ কৰে। তেওঁ জোনা বেৰিংটনকো প্ৰশিক্ষণ দিছিল আৰু দেশ বিভাজনৰ পূৰ্বে ভাৰতত প্ৰথমটো স্কোয়াছ বল তৈয়াৰ কৰিছিল।

খানৰ পিতৃ ৰহমত খান নিজেই এজন স্কোয়াছ প্ৰশিক্ষক আছিল, যিয়ে ব্ৰিটিছ অ’পেন চেম্পিয়নৰ লগতে ভাৰতীয় ৰাষ্ট্ৰীয় চেম্পিয়নসকলকো প্ৰশিক্ষণ দিছিল। জাৰাৰ খুৰাক জাহাংগীৰ খান আছিল ১০বাৰৰ ব্ৰিটিছ অ’পেন বিজয়ী আৰু তেওঁক জাৰাৰ পিতৃ ৰহমত খানে ব্যক্তিগতভাৱে প্ৰশিক্ষণ দিছিল। পিতৃৰফালৰপৰা তেওঁ কণ্ঠশিল্পী নাতাশা খানৰ মাহীয়েকীয়া ভগ্নী।
## সংগীত জীৱন
*খুদ ছে জ্যাদা* শীৰ্ষক গীতটোৰ জৰিয়তে খানে একক গায়ক হিচাপে আত্মপ্ৰকাশ কৰে। ইয়াৰ পিছতে তেওঁ সংগীতক পূৰ্ণকালীন পেচা হিচাপে গ্ৰহণ কৰে আৰু বলিউডত তেওঁৰ প্ৰথম নেপথ্য গীত হিচাপে *শুভ মংগল জ্যাদা সাৱধান* ছবিৰ বাবে *ক্যা কৰতে থে সাজনা* গীতটো গায়।

## বাহ্যিক সংযোগ

## তথ্যসূত্ৰ

শ্ৰেণী:বৃটিছ মহিলা
শ্ৰেণী:পাকিস্তানৰ অভিনেত্ৰী
শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
সুৰভি জ্যোতি

**সুৰভি জ্যোতি** (ইংৰাজী: Surbhi Jyoti; জন্ম: ২৯ মে' ১৯৮৮) এগৰাকী ভাৰতীয় অভিনেত্ৰী যিয়ে মূলতঃ হিন্দী দূৰদৰ্শন আৰু পঞ্জাবী চলচ্চিত্ৰত কাম কৰে। *কবুল হ্যায়* ধাৰাবাহিকত জয়া ফাৰুকী আহমেদ খানৰ চৰিত্ৰত কৰা অভিনয়ৰ জৰিয়তে তেওঁ জনপ্ৰিয়তা অৰ্জন কৰে। এই অভিনয়ৰ বাবে তেওঁ আইটিএ বঁটাৰ 'বৰ্ষটোৰ শ্ৰেষ্ঠ পৰফৰ্মাৰ'কে ধৰি কেইবাটাও সন্মান লাভ কৰে। 

কালাৰ্ছ টিভিৰ অলৌকিক ধাৰাবাহিক *নাগিন ৩*ত বেলা সেহগল নামৰ নাগিনীৰ চৰিত্ৰত অভিনয় কৰি জ্যোতিয়ে অধিক ব্যাপক চৰ্চা লাভ কৰে, যাৰ বাবে তেওঁ ভাৰতীয় টেলিভিছন একাডেমী বঁটাত শ্ৰেষ্ঠ অভিনেত্ৰীৰ মনোনয়ন লাভ কৰিছিল। ২০২১ চনত তেওঁ সৌৰভ ত্যাগীৰ কমেডী-ড্ৰামা *ক্যা মেৰী সোণম গুপ্তা বেৱফা হ্যায়?*ৰ জৰিয়তে জছী গিলৰ বিপৰীতে হিন্দী চলচ্চিত্ৰত আত্মপ্ৰকাশ কৰে।

## প্ৰাৰম্ভিক জীৱন আৰু শিক্ষা
১৯৮৮ চনৰ ২৯ মে'ত ভাৰতৰ পঞ্জাবৰ জলন্ধৰত জ্যোতিৰ জন্ম হৈছিল। তেওঁ জলন্ধৰৰ শিৱ জ্যোতি পাব্লিক স্কুলৰপৰা প্ৰাৰম্ভিক শিক্ষা গ্ৰহণ কৰে আৰু তাৰ পিছত জলন্ধৰৰে হংস ৰাজ মহিলা মহাবিদ্যালয়ৰপৰা স্নাতক ডিগ্ৰী লাভ কৰে। হংস ৰাজ মহিলা মহাবিদ্যালয়ৰ ছাত্ৰী হিচাপে তেওঁ তৰ্ক প্ৰতিযোগিতাত অংশগ্ৰহণ কৰি সন্মান লাভ কৰিছিল। জ্যোতিয়ে অৰ্থনীতি বিষয়ত স্নাতক ডিগ্ৰী লাভ কৰাৰ লগতে এপিজে কলেজ অৱ ফাইন আৰ্টছৰপৰা ইংৰাজী সাহিত্যত স্নাতকোত্তৰ ডিগ্ৰী লাভ কৰিছে।

## ব্যক্তিগত জীৱন
২০২৪ চনৰ ২৭ অক্টোবৰত উত্তৰাখণ্ডৰ জিম কৰবেট ৰিজৰ্টত এক পৰম্পৰাগত হিন্দু বিবাহ অনুষ্ঠানৰ জৰিয়তে জ্যোতিয়ে তেওঁৰ দীৰ্ঘদিনীয়া প্ৰেমিক, অভিনেতা সুমিত সূৰীৰ সৈতে বিবাহপাশত আবদ্ধ হয়। ২০২৬ চনৰ ফেব্ৰুৱাৰী মাহত এই দম্পতীয়ে তেওঁলোকৰ প্ৰথম সন্তান ২০২৬ চনৰ জুন মাহত আগমন হ’ব বুলি ঘোষণা কৰে।

## তথ্যসূত্ৰ


## বাহ্যিক সংযোগ

*

শ্ৰেণী:ভাৰতীয় অভিনেত্ৰী
জুবান বুকচ্

**জুবান বুকচ্** ২০০৩ চনত স্থাপন কৰা ভাৰতৰ দ্বিতীয়টো নাৰীবাদী প্ৰকাশন সংস্থা। ই নতুন দিল্লীত অৱস্থিত আৰু দক্ষিণ এছিয়াৰ মহিলাসকলৰ বাবে, মহিলাসকলৰদ্বাৰা আৰু তেওঁলোকৰ বিষয়ে কল্পকাহিনী, অকল্পকাহিনী, শৈক্ষিক আৰু শিশুৰ কিতাপ প্ৰকাশ কৰে।উৰ্বশী বুটালিয়াই ইয়াক প্ৰতিষ্ঠা কৰিছিল আৰু ই *মহিলাৰ বাবে কালি*(কালি=চিঞাহী)ৰ ছাপ।

## ইতিহাস
১৯৮৪ চনত উৰ্বশী বুটালিয়া আৰু ঋতু মেননে ভাৰতৰ প্ৰথম নাৰীবাদী প্ৰকাশন প্ৰতিষ্ঠান কালি ফৰ উইমেন প্ৰতিষ্ঠা কৰে। 
ইয়াৰ উদ্দেশ্য আছিল আন্তঃৰাষ্ট্ৰীয় মানদণ্ড পূৰণ কৰা মানসম্পন্ন কাম প্ৰকাশ কৰা। কেইবাবছৰো কাম কৰাৰ পিছত ই ৰাষ্ট্ৰীয় আৰু আন্তঃৰাষ্ট্ৰীয় পৰ্যায়ত এক গুৰুত্বপূৰ্ণ প্ৰকাশন প্ৰতিষ্ঠানত পৰিণত হৈছে। কালি ফৰ উইমেনৰ উত্তৰাধিকাৰী হিচাপে উৰ্বশী বুটালিয়াই ২০০৪ চনত জুবান প্ৰতিষ্ঠা কৰে। ২০১১ চনত ভাৰত চৰকাৰে জাতিলৈ আগবঢ়োৱা অৱদানৰ বাবে উৰ্বশী বুটালিয়া আৰু ৰিতু মেননক যৌথভাৱে পদ্মশ্ৰী বঁটা প্ৰদান কৰে।

২০২০ চনত ক'ভিড-১৯ মহামাৰীৰ পৰিপ্ৰেক্ষিতত জুবানে তেওঁলোকৰ সমগ্ৰ সংগ্ৰহৰ পিডিএফ তৈয়াৰ কৰাৰ কাম কৰিছিল, ২০২০ চনৰ আগষ্ট মাহত তেওঁলোকৰ ই-বুকষ্ট'ৰ মুকলি কৰিছিল। তেওঁলোকে ক'ভিড-১৯ৰ প্ৰভাৱৰ ওপৰত অধিৱেশনকে ধৰি জুমৰ ওপৰত সভা আৰু আলোচনাৰ আয়োজন কৰিছিল। তেওঁলোকৰ ভাৰ্চুৱেল ফটো প্ৰদৰ্শনী, লেখাৰ কৰ্মশালা আদিও আছিল।

## জুবানৰ অৰ্থ
'জুবান' শব্দটো হিন্দুস্তানীৰপৰা আহিছে আৰু ইয়াৰ আক্ষৰিক অৰ্থ হ’ল, জিভা, কিন্তু ইয়াৰ আন বহুতো অৰ্থ আছে, যেনে কণ্ঠ, ভাষা, বাক্য আৰু উপভাষা।

## ধাৰা আৰু ছাপ
জুবানৰ হাতত লিংগৰ বিষয়সমূহ পৰীক্ষা কৰা একাডেমিক কিতাপৰ যথেষ্ট তালিকা আছে। ইয়াত মহিলাৰ আত্মজীৱনীৰ তালিকা ক্ৰমাৎ বৃদ্ধি পাইছে, ইয়াৰে আটাইতকৈ পৰিচিত হৈছে বেবী হালদাৰৰ এ লাইফ লেছ অৰ্ডিনেৰী। বহল ভিত্তিক জনপ্ৰিয় গ্ৰন্থ প্ৰকাশৰ পদক্ষেপৰ অংশ হিচাপে জুবানে নিয়মিতভাৱে মহিলা লেখিকাৰ কল্পকাহিনী প্ৰকাশ কৰে। সাহিত্যিক কল্পকাহিনীৰপৰা আৰম্ভ কৰি কল্পবিজ্ঞানলৈকে জল্পনা-কল্পনাৰ কল্পকাহিনীলৈকে ধাৰাসমূহ। ইয়ং জুবানৰ ছাপৰ অধীনত ৬ৰপৰা ১৮ বছৰ বয়সৰ বাবে ৰিডেল অৱ দ্য চেভেনথ ষ্টোনৰ দৰে কিতাপকে ধৰি কল্পকাহিনীৰ তালিকাও বৃদ্ধি পাইছে।

জুবানে সাধাৰণ গ্ৰন্থও প্ৰকাশ কৰে:কল্পকাহিনীৰ লগতে অকল্পকাহিনী যিয়ে সংঘাত অধ্যয়ন, স্বাস্থ্য, মানৱ অধিকাৰ, লিংগ ন্যায়, ইতিহাস, সাংস্কৃতিক অধ্যয়ন, আৰু নাৰীবাদী আৰু বিচিত্ৰ তত্ত্বৰ দৰে বিষয়-বস্তুৰ ওপৰত গুৰুত্ব আৰোপ কৰে।

প্ৰকাশন প্ৰতিষ্ঠানটোৱে ভাৰতৰ উত্তৰ-পূব অঞ্চলৰ মহিলা লেখিকাসকলৰ লেখাসমূহ প্ৰচাৰৰ বাবেও প্ৰচেষ্টা চলাইছে, যেনে, সংকলন, চেণ্টাৰপিছ:উত্তৰ-পূৱ ভাৰতৰপৰা নতুন লেখা আৰু কলা, য'ত উত্তৰ-পূব অঞ্চলৰ ভিতৰত ২১ গৰাকী শিল্পী আৰু সাহিত্যিকক সন্নিৱিষ্ট কৰা হৈছে।

## তথ্যসূত্ৰ
শ্ৰেণী:নাৰীবাদ
শ্ৰেণী:প্ৰকাশক
প্ৰিয়া প্ৰকাশ ৱাৰিয়াৰ

**প্ৰিয়া প্ৰকাশ ৱাৰিয়াৰ** (ইংৰাজী: Priya Prakash Varrier; জন্ম: ২৮ অক্টোবৰ ১৯৯৯) এগৰাকী ভাৰতীয় অভিনেত্ৰী যিয়ে মালয়ালম, তেলুগু, তামিল, কন্নড় আৰু হিন্দী ছবিত কাম কৰে। ২০১৯ চনৰ মালয়ালম ছবি *অৰু আদাৰ লাভ*ত তেওঁৰ চকু টিপ মৰা দৃশ্যটো ভাইৰেল হৈ পৰিছিল, যাৰ ফলত তেওঁ ২০১৮ চনত গুগলত ভাৰতৰ আটাইতকৈ বেছি অনুসন্ধান কৰা ব্যক্তি হিচাপে পৰিগণিত হৈছিল। ২০২৫ চনত তেওঁ তামিল একচন-কমেডী ছবি *গুড বেড আগলী*ত অভিনয় কৰে।

## প্ৰাৰম্ভিক জীৱন আৰু শিক্ষা
১৯৯৯ চনৰ ২৮ অক্টোবৰত কেৰালাৰ ত্ৰিছূৰৰ পুঙ্কুন্নমত কেন্দ্ৰীয় আবকাৰী বিভাগৰ কৰ্মচাৰী প্ৰকাশ ৱাৰিয়াৰ আৰু গৃহিণী প্ৰীতাৰ ঘৰত প্ৰিয়াৰ জন্ম হৈছিল।

তেওঁ ত্ৰিছূৰৰ সন্দীপনী বিদ্যা নিকেতনৰপৰা স্কুলীয়া শিক্ষা গ্ৰহণ কৰিছিল। ২০১৮ চনত তেওঁ ত্ৰিছূৰৰ বিমলা কলেজত বাণিজ্য শাখাৰ স্নাতক (বি কম) পাঠ্যক্ৰমত নাম ভৰ্তি কৰে।

## কেৰিয়াৰ
প্ৰিয়াৰ প্ৰথম চলচ্চিত্ৰখন আছিল এখন বিদ্যালয়ৰ পটভূমিত নিৰ্মিত ৰোমাণ্টিক ড্ৰামা *অৰু আদাৰ লাভ*। ইয়াত তেওঁ কেইবাজনো নৱাগত শিল্পীৰ সৈতে প্ৰিয়া নামৰ চৰিত্ৰটোত অভিনয় কৰিছিল। চিনেমাখনৰ "মাণিক্য মলাৰায় পূৱী" শীৰ্ষক গীতটো ইউটিউবত মুক্তি দিয়া হৈছিল য’ত ৱাৰিয়াৰে চকু টিপ মৰা দেখা গৈছিল। তেওঁৰ এই চকু টিপ মৰা দৃশ্যটো ভাইৰেল হৈ পৰে আৰু তেওঁ ৰাতাৰাতি চৰ্চালৈ আহে।

২০১৯ চনত তেওঁ *ফাইনেলছ* ছবিৰ বাবে নৰেশ আয়াৰৰ সৈতে "নী মাজাবিল্লু পোলেন" গীতটোত কণ্ঠদান কৰে। তেওঁক আৰবাজ খানৰ সৈতে হিন্দী ছবি *শ্ৰীদেৱী বংগলা*ত অভিনয়ৰ বাবে নিৰ্বাচন কৰা হৈছিল, যিখন ছবি প্ৰয়াত অভিনেত্ৰী শ্ৰীদেৱীৰ পৰিয়ালে দাখিল কৰা গোচৰ আৰু সমালোচনাৰ বাবে ২০২০ চনৰ জানুৱাৰী পৰ্যন্ত পষ্ট-প্ৰডাকচনতে আবদ্ধ হৈ আছিল। ছবিখন এতিয়ালৈকে মুক্তি পোৱা নাই।

২০২১ চনত *চেক* ছবিৰ জৰিয়তে তেওঁ তেলেগু চিনামাত অভিষেক ঘটায়, য’ত তেওঁ নীতিন আৰু ৰাকুল প্ৰীত সিঙৰ বিপৰীতে এগৰাকী 'হানি ট্ৰেপাৰ'ৰ চৰিত্ৰত অভিনয় কৰিছিল। তেওঁৰ প্ৰথম কানাড়া ছবি *বিষ্ণুপ্ৰিয়া* ২০২৫ চনত মুক্তি লাভ কৰে। 

২০২৫ চনত ৱাৰিয়াৰে ধনুৰদ্বাৰা পৰিচালিত *নিলাভুকু এন মেল এন্নাদি কোবাম*ৰ জৰিয়তে তামিল চিনামাত খোজ পেলায় য’ত তেওঁ প্ৰীতিৰ চৰিত্ৰত অভিনয় কৰিছিল। ইয়াৰ পিছত অজিত কুমাৰৰ *গুড বেড আগলী*ত নিথ্যাৰ এক গুৰুত্বপূৰ্ণ চৰিত্ৰত তেওঁক দেখা যায়, যিয়ে তেওঁৰ কেৰিয়াৰক যথেষ্ট গতি প্ৰদান কৰে আৰু দৰ্শকৰ ইতিবাচক সঁহাৰি লাভ কৰে। ছবিখনত আইকনিক গীত "থোট্টু থোট্টু পেচুম চুলতানা"ৰ তেওঁ কৰা ৰিক্ৰিয়েচনটো ভাইৰেল হোৱাৰ লগতে তেওঁৰ অভিনয়ে দৰ্শকক আকৰ্ষিত কৰিছে।

## তথ্যসূত্ৰ


## বাহ্যিক সংযোগ

* 

শ্ৰেণী:ভাৰতীয় অভিনেত্ৰী
কৃষ্ণমল জগন্নাথন

**কৃষ্ণমল জগন্নাথন** (জন্ম: ১৬ জুন ১৯২৬) তামিলনাডু ৰাজ্যৰ এজন ভাৰতীয় সমাজ কৰ্মী। তেওঁ আৰু তেওঁৰ স্বামী শংকৰলিংগম জগন্নাথনে (১৯১২ – ১২ ফেব্ৰুৱাৰী ২০১৩) সামাজিক অন্যায়ৰ বিৰুদ্ধে প্ৰতিবাদ সাব্যস্ত কৰে আৰু তেওঁলোক গান্ধীবাদী কৰ্মী। তেওঁৰ কামৰ ভিতৰত আছিল ভূমিহীন আৰু দুখীয়া লোকৰ উন্নয়ন; তেওঁ কেতিয়াবা চৰকাৰৰ লগতে ডাঙৰ উদ্যোগৰ বিৰুদ্ধেও যুঁজিছে। ইয়াৰ পূৰ্বে তেওঁ স্বামীৰ সৈতে ভাৰতীয় স্বাধীনতা আন্দোলনৰ সৈতে জড়িত আছিল আৰু বিনোবা ভাৱেৰ ঘনিষ্ঠ সহযোগীও আছিল। ২০০৮ চনত তেওঁ তেওঁৰ স্বামীৰ সৈতে একেলগে ৰাইট লাইভলিহুড বঁটা লাভ কৰে। তেওঁক ২০২০ চনত ভাৰতৰ তৃতীয় সৰ্বোচ্চ অসামৰিক বঁটা পদ্মভূষণ দিয়া হৈছিল।
## প্ৰাথমিক জীৱন
১৯২৬ চনত দলিত পৰিয়ালত জন্মগ্ৰহণ কৰিছিল জগন্নাথনে। গৰ্ভাৱস্থাৰ চূড়ান্ত পৰ্যায়ত থাকিও কঠোৰ পৰিশ্ৰম কৰা আৰু কাম কৰি যাবলগীয়া হোৱা মাতৃ নাগমমলক পৰ্যবেক্ষণ কৰি তেওঁ দৈনন্দিন জীৱনত সামাজিক অন্যায় আৰু দৰিদ্ৰতা সম্বন্ধে বীতশ্ৰদ্ধ হয়। দৰিদ্ৰ পৰিয়ালৰ হোৱাৰ পিছতো বিশ্ববিদ্যালয়ৰ শিক্ষা লাভ কৰিবলৈ সক্ষম হয় আৰু অতি সোনকালেই তেওঁ গান্ধীবাদী সৰ্বোদয়া আন্দোলনৰ লগত জড়িত হৈ পৰে। সৰ্বোদয়ৰ যোগেদিহে তেওঁ শংকৰলিংগমক লগ পাইছিল, যিজন পিছলৈ তাইৰ স্বামী হয়। শংকৰলিংগম এটা ধনী পৰিয়ালৰপৰা আহিছিল যদিও গান্ধীয়ে অসহযোগ আন্দোলন আৰু নাগৰিক অবাধ্যতাৰ আহ্বানৰ প্ৰতি সঁহাৰি জনাই ১৯৩০ চনত কলেজীয়া শিক্ষা বন্ধ কৰি দিয়ে।  কৃষ্ণমলে মহাত্মা গান্ধীৰ সহযোগী হৈ কাম কৰিছিল আৰু মাৰ্টিন লুথাৰ কিং জুনিয়ৰৰ সৈতে সাক্ষাৎ কৰিছিল। পিছলৈ শংকৰলিংগই ১৯৪২ চনত ভাৰত ত্যাগ আন্দোলনত যোগদান কৰে আৰু ১৯৪৭ চনত ভাৰতে স্বাধীনতা লাভ কৰাৰ আগতে বছৰ বছৰ ধৰি কাৰাগাৰত কটায়।  কেৱল স্বাধীন ভাৰতত বিবাহৰ সিদ্ধান্ত লৈ শংকৰলিংগম আৰু কৃষ্ণমলে ১৯৫০ চনত বিবাহপাশত আবদ্ধ হয়। পিছলৈ তেওঁ বেদাৰন্যামত লৱণ সত্যগ্ৰহ পদযাত্ৰাৰ নেতৃত্ব দিয়ে, এইবাৰ প্ৰতিবাদত নহয়, বৰঞ্চ ২০০৬ চনত এই অনুষ্ঠানৰ প্লেটিনাম জয়ন্তী স্মৃতিত।

## তথ্যসূত্ৰ

শ্ৰেণী:দলিত মহিলা
শ্ৰেণী:সমাজকৰ্মী
শ্ৰেণী:পদ্মভূষণ বঁটা বিজয়ী
হৰ্ষি

**হৰ্ষিদা মাধালেপাৰিয়া** (ইংৰাজী: Harshida Madhaparia; জন্ম: ৬ মে' ১৯৮৭), যি চমুকৈ **হৰ্ষি** নামেৰে পৰিচিত, এগৰাকী মুম্বাইত কৰ্মৰত ব্ৰিটিছ গায়িকা আৰু অভিনেত্ৰী। তেওঁ হিন্দী, ইংৰাজী, গুজৰাটী আৰু পঞ্জাবী ভাষাত গীত গায় আৰু পৰিৱেশন কৰে। তেওঁ ইণ্ডিপপ, হিপ হপ, বলিউড, ভাংড়া, গৰ্বা আৰু শাস্ত্ৰীয় সংগীতকে ধৰি কেইবাটাও ধাৰাত সংগীত পৰিৱেশন কৰে। তেওঁ **হৰ্ষি মেদ** নামৰ মঞ্চ নামেৰেও পৰিৱেশন কৰে।

তেওঁ ইণ্ডিয়ান আইডল ইউকে বিজয়ী হোৱাৰ লগতে ভাৰতৰ ইণ্ডিয়ান আইডল ৩-ৰ ফাইনেলত উপনীত হৈছিল। ইয়াৰ উপৰি তেওঁ চা ৰে গা মা পা-ৰ ফাইনেলতো স্থান লাভ কৰিছিল। 

তেওঁ গুজৰাটৰ গান্ধীদামত অনুষ্ঠিত হোৱা "সুৰ গুজৰাট কে" নামৰ এক সংগীত প্ৰতিযোগিতাৰ ফাইনেলত আলতাফ ৰাজা আৰু ডা° কৃপেশ ঠাকুৰৰ সৈতে অন্যতম বিচাৰক আছিল। এই প্ৰতিযোগিতাৰ অডিচন মুন্দ্ৰা, মাণ্ডৱী, ভুজ, অঞ্জন আৰু গান্ধীদামত অনুষ্ঠিত হৈছিল।

## প্ৰাৰম্ভিক জীৱন আৰু পটভূমি
হৰ্ষি মেদৰ জন্ম ১৯৮৭ চনৰ ৬ মে'ত লণ্ডনত হৈছিল আৰু ২০০৭ চনৰপৰা তেওঁ মুম্বাইত বাস কৰি আছে। তেওঁৰ দুজন ককায়েক আছে আৰু তেওঁ আটাইতকৈ সৰু। সৰুৰেপৰাই তেওঁ এখন সাংস্কৃতিক কলা বিদ্যালয়ত নৃত্য প্ৰশিক্ষক হিচাপে কাম কৰিছিল। তেওঁৰ ডাঙৰ ককায়েক পৰেশ মাধালেপাৰিয়াই ২০০৫ চনত যুক্তৰাজ্যক প্ৰতিনিধিত্ব কৰি চা ৰে গা মা পা-ৰ ফাইনেলত উপনীত হোৱাৰ পিছত তেওঁ গীত গাবলৈ অনুপ্ৰাণিত হৈছিল। সংগীতেৰে নিজৰ কেৰিয়াৰ গঢ়িবলৈ ২০০৭ চনত ২০ বছৰ বয়সত তেওঁ মুম্বাইলৈ আহে। ভাৰতলৈ অহাৰ পাছত তেওঁ সংগীত পৰিচালক কুলদীপ সিঙৰ অধীনত ভাৰতীয় শাস্ত্ৰীয় সংগীতৰ প্ৰশিক্ষণ লয়। ইয়াৰ উপৰি তেওঁ অনুপম খেৰৰ অভিনয় প্ৰতিষ্ঠান 'এক্টৰ প্ৰিপেয়াৰ্ছ'তো প্ৰশিক্ষণ গ্ৰহণ কৰিছে। তেওঁ ভাৰতীয় হিন্দী চলচ্চিত্ৰ *হলিডে': এ চ'লজাৰ ইজ নেভাৰ অফ ডিউটি*ত অভিনয় কৰিছে। 
## বঁটা আৰু টেলিভিছন উপস্থিতি
* যুক্তৰাজ্যৰ *ইণ্ডিয়ান আইডল* বিজয়ী। 
* গান্ধীদামত সমগ্ৰ গুজৰাট ভিত্তিক "সুৰ গুজৰাট কে" সংগীত প্ৰতিযোগিতাৰ ফাইনেলৰ বিচাৰক। 
* ভাৰত, যুক্তৰাজ্য আৰু ইউএৰ লাখ লাখ প্ৰতিযোগীৰ মাজৰপৰা *ইণ্ডিয়ান আইডল ৩*-ৰ ফাইনেলিষ্ট। 
* যুক্তৰাজ্যৰ *চা ৰে গা মা পা*-ৰ ফাইনেলিষ্ট – হিমেশ ৰেশমীয়াৰদ্বাৰা নিৰ্বাচিত। 
* যুক্তৰাজ্যত অনুষ্ঠিত *ইণ্ডিয়ান আইডল ৪*-ৰ অডিচনৰ আঁত ধৰোঁতা। 
* যুক্তৰাজ্যত চনী টিভিৰ ভিজে (VJ)। 
* *বুগী ৱুগী*-ৰ শীৰ্ষ ২জনৰ ভিতৰত স্থান লাভ – নাভেদ আৰু জাভেদ জাফ্ৰীৰদ্বাৰা নিৰ্বাচিত। 
* ৰাজেশ ৰোশন, আদেশ শ্ৰীবাস্তৱ, আনন্দ ৰাজ আনন্দ, মণ্টি শৰ্মা, সন্দেশাণ্ডিল্য, শচীন আৰু জিগৰৰ দৰে শীৰ্ষ সংগীত পৰিচালকৰ বাবে কণ্ঠদান, জিংগল ৰেকৰ্ডিং আৰু গীতৰ ৰচনা। 
* ডেনী মিনোগ, ৰাঘৱ, মলকিত সিং, জাজী বি, জৰ্গী ডি আৰু জয় ছিয়ানৰ দৰে বহুতো শিল্পীৰ সৈতে যুক্তৰাজ্যত অনুষ্ঠান পৰিৱেশন। 
* সুনিধি চৌহান, আদনান চাম্মী, মিকা সিং, সুখৱিন্দৰ সিং, শ্ৰেয়া ঘোষাল, কুণাল গাঞ্জাৱালা আৰু চনু নিগমৰ দৰে শিল্পীৰ সৈতে বিশ্বজুৰি ভ্ৰমণ। 

## চলচ্চিত্ৰপঞ্জী
### চলচ্চিত্ৰ

## কনচাৰ্ট আৰু অন্যান্য কাৰ্যকলাপ
মেদে ইউৰোপ, মধ্যপ্ৰাচ্য আৰু দক্ষিণ-পূব এছিয়াৰ বিভিন্ন স্থানকে ধৰি বিশ্বৰ বিভিন্ন দেশত সংগীত পৰিৱেশন কৰিছে।

তেওঁ গায়ক আলতাফ ৰাজা আৰু ডা° কৃপেশ ঠাকুৰৰ সৈতে সমগ্ৰ গুজৰাটৰ গান্ধীদামত অনুষ্ঠিত হোৱা "সুৰ গুজৰাট কে" সংগীত প্ৰতিযোগিতাৰ ফাইনেলত বিচাৰক হিচাপে অংশগ্ৰহণ কৰিছিল।

## তথ্যসূত্ৰ

শ্ৰেণী:বৃটিছ কণ্ঠশিল্পী
শ্ৰেণী:ভাৰতীয় কণ্ঠশিল্পী
শ্ৰেণী:গায়িকা
তাৰা শৰ্মা

**তাৰা শৰ্মা** (ইংৰাজী: Tara Sharma; জন্ম: ১১ জানুৱাৰী ১৯৭৭) এগৰাকী ভাৰতীয়-ব্ৰিটিছ অভিনেত্ৰী, উদ্যোগী, সৃষ্টিকৰ্তা, সহ-প্ৰযোজক আৰু *দ্য তাৰা শৰ্মা শ্বো*ৰ আঁতধৰোঁতা। তেওঁ লেখক প্ৰতাপ শৰ্মা আৰু চুজান শৰ্মাৰ কন্যা। ২০০২ চনত অনুপম খেৰৰ পৰিচালনাৰে নিৰ্মিত *ওম জয় জগদীশ* ছবিৰ জৰিয়তে তেওঁ বলিউডত আত্মপ্ৰকাশ কৰে। ইয়াৰ পিছত তেওঁ *মস্তি* (২০০৪), *পেজ ৩* (২০০৫), *খোচলা কা ঘোচলা* (২০০৬), *মহাৰথী* (২০০৮), *মুম্বাই কাটিং* (২০০৯), *দুলহা মিল গয়া* (২০১০) আৰু *কডাক* (২০১৯) আদি বিভিন্ন ব্যাৱসায়িক আৰু সমালোচনাত্মকভাৱে সফল ছবিত অভিনয় কৰে। হিন্দী চলচ্চিত্ৰৰ উপৰি তেওঁ ইংৰাজী টেলিভিছন শ্ব’ আৰু *ৰেভেন: দ্য চিক্ৰেট টেম্পল* (২০০৭) তথা *দ্য আডাৰ এণ্ড অৱ দ্য লাইন* (২০০৮) আদিৰ দৰে ইংৰাজী ছবিতো অভিনয় কৰিছে।

## প্ৰাৰম্ভিক জীৱন আৰু শিক্ষা
ভাৰতীয় লেখক তথা নাট্যকাৰ প্ৰতাপ শৰ্মা আৰু ব্ৰিটিছ শিল্পী তথা লেখিকা চুজান শৰ্মাৰ ঘৰত তাৰাৰ জন্ম হৈছিল। তেওঁ বোম্বে ইণ্টাৰনেশ্যনেল স্কুল আৰু ইটালীৰ ইউনাইটেড ৱৰ্ল্ড কলেজ অৱ দ্য এড্ৰিয়াটিকত অধ্যয়ন কৰিছিল। ইয়াৰ পিছত তেওঁ লণ্ডন স্কুল অৱ ইকনমিক্সৰপৰা মেনেজমেণ্ট বিষয়ত বি এছ চি ডিগ্ৰী সম্পূৰ্ণ কৰে। 

## কেৰিয়াৰ
লণ্ডন স্কুল অৱ ইকনমিক্সৰপৰা স্নাতক ডিগ্ৰী লাভ কৰাৰ পাছত শৰ্মাই চিটি বেংক আৰু একচেঞ্চাৰত বিত্তীয় উপদেষ্টা হিচাপে কাম কৰিছিল। তেওঁ লেকমে, গাৰ্ণিয়াৰ, লিৰিল আৰু পেপচিৰ বিজ্ঞাপনত অভিনয় কৰিছিল; ইয়াৰে তৃতীয়টোত শ্বাহৰুখ খানৰ সৈতে কৰা এটা বিজ্ঞাপনে তেওঁৰ বাবে চলচ্চিত্ৰ জগতত প্ৰৱেশৰ পথ প্ৰশস্ত কৰিছিল।

তেওঁ অনুপম খেৰৰ *ওম জয় জগদীশ*ৰ জৰিয়তে আত্মপ্ৰকাশ কৰে আৰু ইয়াৰ পিছত *খোচলা কা ঘোচলা*, *পেজ ৩*, *চায়া* আৰু *মস্তি* ছবিত অভিনয় কৰে।

ইতিবাচক পৰিৱৰ্তন অনাৰ উদ্দেশ্যেৰে পৰিয়াল, অভিভাৱকত্ব, মহিলা আৰু শিশুৰ সমসাময়িক বিষয়সমূহ আলোচনা কৰিবলৈ শৰ্মাই এটা বহুমুখী মঞ্চৰ অনুষ্ঠান *দ্য তাৰা শৰ্মা শ্বো* সৃষ্টি, সহ-প্ৰযোজনা আৰু পৰিচালনা কৰে। পোগো, এনডিটিভি ইমাজিন, কালাৰ্ছ, নিকেলোডিয়ান আৰু ষ্টাৰ ৱৰ্ল্ডত সম্প্ৰচাৰিত হোৱা এই অনুষ্ঠানটোৱে বৰ্তমানলৈকে পাঁচটা ছিজন সম্পূৰ্ণ কৰিছে।

## ব্যক্তিগত জীৱন
তেওঁ প্ৰায় দুবছৰ ধৰি অভিনেতা অক্ষয় খান্নাৰ সৈতে প্ৰেমৰ সম্পৰ্কত আছিল। কৰণ জোহৰৰ অনুষ্ঠানত খান্নাই তেওঁলোকৰ বন্ধনক কেৱল ৰোমাণ্টিক নহয়, বৰঞ্চ এক প্ৰকৃত বন্ধুত্ব হিচাপে বৰ্ণনা কৰিছিল। বিচ্ছেদৰ পিছতো তেওঁলোকৰ মাজত বন্ধুত্ব অটুট আছিল। ২০০৭ চনৰ নৱেম্বৰ মাহত তেওঁ সংবাদ মাধ্যমৰ উদ্যোগী ৰূপক সালুজাৰ সৈতে বিবাহপাশত আবদ্ধ হয়। তেওঁলোকৰ জেন আৰু কাই নামৰ দুটা সন্তান আছে। 

## তথ্যসূত্ৰ


## বাহ্যিক সংযোগ

*
*The Tara Sharma Show 
*Tara Sharma interview with *[http://www.impactmania.com/ impactmania ]*

শ্ৰেণী:ভাৰতীয় অভিনেত্ৰী
শ্ৰেণী:বৃটিছ অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ইংৰাজী চলচ্চিত্ৰৰ অভিনেত্ৰী
এমি মেঘেৰা

**এমি মেঘেৰা** (পূৰ্বৰ নাম **অমৃত মেঘেৰা**) এগৰাকী ব্ৰিটিছ মডেল আৰু অভিনেত্ৰী, যিয়ে হিন্দী, ইংৰাজী আৰু পঞ্জাবী ছবিত কাম কৰে। ২০১৫ চনৰপৰা ২০১৭ চনলৈকে তেওঁ ব্ৰিটিছ ধাৰাবাহিক *হলিঅ’ক্স*ত নীতা কৌৰৰ চৰিত্ৰত অভিনয় কৰিছিল। 

## কেৰিয়াৰ
মেঘেৰাই কেনি ৱেষ্ট আৰু গানছ এন ৰোজেছৰ দৰে শিল্পীৰ নৃত্যশিল্পী হিচাপে নিজৰ কেৰিয়াৰ আৰম্ভ কৰিছিল। মুম্বাইত এখন বলিউড ছবিৰ চেটত বেকগ্ৰাউণ্ড ডান্সাৰ হিচাপে কাম কৰি থকা অৱস্থাত এখন মডেলিং এজেন্সীৰ নজৰত পৰে আৰু ভাৰতৰ আগশাৰীৰ প্ৰসাধন কোম্পানী লেকমেৰ সৈতে ব্ৰেণ্ড এম্বেছেডৰ হিচাপে পাঁচবছৰীয়া চুক্তিত আবদ্ধ হয়। ২০১২ চনৰ ডিচেম্বৰ মাহত ওৱান পাউণ্ড ফিছ মেনৰ *ৱান পাউণ্ড ফিছ (£1 Fish)* গীতটোত তেওঁ এগৰাকী সহযোগী নৃত্যশিল্পী হিচাপেও অভিনয় কৰিছিল। ইয়াৰ পিছতে তেওঁৰ মডেলিং কেৰিয়াৰ আৰম্ভ হয় আৰু তেওঁ সত্য পল, মিছ ছিক্সটি, ল’ৰিয়েল, স্কেচাৰ্ছ, নোকিয়া আৰু অ'লে আদিৰ দৰে স্বনামধন্য ব্ৰেণ্ডৰ কাম কৰাৰ লগতে এলিচন কানুগো আৰু নীতা লুল্লাৰ দৰে ডিজাইনাৰৰ ফেশ্বন শ্ব’ত অংশগ্ৰহণ কৰে। ২০১৪ চনত তেওঁ ‘মেড এবাউট ডান্স’ ছবিত অভিনয় কৰাৰ লগতে ছবিখনৰ মূল গীতটোত কণ্ঠদানো কৰিছিল। ইয়াৰ পিছতে গায়ক অমৰিন্দৰ গিলৰ সৈতে ‘গোৰিয়ান নু দাফা কৰো’ নামৰ এখন পঞ্জাবী ছবিত তেওঁক দেখা যায়। 

২০১৫ চনৰ এপ্ৰিল মাহত তেওঁ অভিনীত ব্ৰিটিছ-এছিয়ান ছবি ‘অমৰ আকবৰ এণ্ড টনি’ যুক্তৰাজ্যত মুক্তি পায়। ইয়াৰ পিছত তেওঁ ২০১৫ চনৰ ছবি ‘এংগ্ৰী ইণ্ডিয়ান গডেচেছ’ত সন্ধ্যা মৃদুল, তনিষ্ঠা চেটাৰ্জী, চাৰা-জেন ডায়াছ আৰু অনুষ্কা মঞ্চন্দাৰ সৈতে অভিনয় কৰে; যিখন ছবিৰ জৰিয়তে পান নলিনে মূলসুঁতিৰ হিন্দী চিনামাত আত্মপ্ৰকাশ কৰিছিল। ২০১৫ চনৰ অক্টোবৰ মাহত মেঘেৰাই চেনেল ৪-ৰ ধাৰাবাহিক ‘হলিঅ’ক্স’ত নীতা কৌৰৰ চৰিত্ৰত যোগদান কৰে। ২০১৭ চনৰ নৱেম্বৰ মাহত তেওঁৰ চৰিত্ৰটোৰ মৃত্যু হোৱাৰ পিছত তেওঁ ধাৰাবাহিকখনৰপৰা বিদায় লয়। তেওঁৰ মৃত্যুৰ দৃশ্যটো ২০১৮ চনৰ ‘ইনচাইড ছোপ’ এৱাৰ্ডছত শ্ৰেষ্ঠ ‘শ্ব’-ষ্টপাৰ’ শিতানত মনোনীত হৈছিল।

## ব্যক্তিগত জীৱন
২০২১ চনৰ ৩১ মাৰ্চত তেওঁ ইনষ্টাগ্ৰামত এটা পোষ্ট আপলোড কৰি জনাইছিল যে তেওঁ আইনীভাৱে নিজৰ নাম ‘অমৃত’ৰপৰা ‘এমি’লৈ সলনি কৰিছে। তেওঁ উল্লেখ কৰিছিল যে ‘এমি’ তেওঁৰ শৈশৱৰপৰাই এটা মৰমৰ নাম আছিল আৰু তেওঁ নিজৰ মিশ্ৰিত ঐতিহ্য— ভাৰতীয় আৰু শ্বেতাংগ— দুয়োটাৰ বাবে সমানেই "গৌৰৱান্বিত।" তেওঁৰ নামৰ এই পৰিৱৰ্তন কোনো সংস্কৃতিৰপৰা আঁতৰি অহাৰ বাবে নাছিল, কাৰণ তেওঁ পোষ্টটোত এয়াও উল্লেখ কৰিছিল যে তেওঁ মাতৃৰ ভাৰতীয় উপাধি ‘মেঘেৰা’ বৰ্তমানো ব্যৱহাৰ কৰি আছে।

## টোকা

## তথ্যসূত্ৰ


## বাহ্যিক সংযোগ
* 

শ্ৰেণী:বৃটিছ অভিনেত্ৰী
শ্ৰেণী:ইংৰাজী চলচ্চিত্ৰৰ অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:পঞ্জাবী চলচ্চিত্ৰৰ অভিনেত্ৰী
শ্ৰেণী:মডেল
নিমিষা মেহতা

**নিমিষা মেহতা** (ইংৰাজী: Nimisha Mehta; জন্ম: ১৯৮৮ বা ১৯৮৯ চনত) এগৰাকী ভাৰতীয় গুজৰাটী মূলৰ ব্ৰিটিছ অভিনেত্ৰী, মডেল আৰু নৃত্যশিল্পী, যি হিন্দী চলচ্চিত্ৰ উদ্যোগত কৰ্মৰত। তেওঁ ২০১৬ চনত *ডেজ অফ টাফ্ৰী* (গুজৰাটী হিট ছবি *চেল্ল’ দিৱস*ৰ ৰিমেক)ৰ জৰিয়তে হিন্দী চলচ্চিত্ৰত আত্মপ্ৰকাশ কৰে। তেওঁ ধাৰাবাহিক *এ.আই.এচ.এইচ.এ মাই ভাৰ্চুৱেল গাৰ্লফ্ৰেণ্ড*ত আয়েশা চৰিত্ৰত কৰা অভিনয়ৰ বাবেও জনাজাত।

## প্ৰাৰম্ভিক জীৱন আৰু পটভূমি
মেহতাৰ জন্ম ১৯৮৮ বা ১৯৮৯ চনত গুজৰাটৰ আহমেদাবাদত পিতৃ বীৰেন আৰু মাতৃ নীলমাৰ গৰ্ভত হৈছিল। তেওঁৰ ২ বছৰ বয়সতে পৰিয়ালটো লণ্ডনলৈ স্থানান্তৰিত হয়। তেওঁৰ কৃপালী শ্বাহ নামৰ এগৰাকী ডাঙৰ ভগ্নী আছে। নিমিষাই লণ্ডনত স্কুলীয়া শিক্ষা সমাপ্ত কৰে আৰু ৱেষ্টমিনিষ্টাৰ বিশ্ববিদ্যালয়ৰপৰা আইন বিভাগত স্নাতক ডিগ্ৰী লাভ কৰে। পঢ়া-শুনাৰ সমান্তৰালভাৱে তেওঁ লণ্ডনত মডেলিং আৰু অভিনয়ৰ সৈতেও জড়িত আছিল। তেওঁ মিছ ইণ্ডিয়া ৱৰ্ল্ডৱাইড প্ৰতিযোগিতাৰ অংশ হিচাপে ২০১৩ চনত 'মিছ ইণ্ডিয়া লণ্ডন' খিতাপ অৰ্জন কৰিছিল।

## কৰ্মজীৱন
তেওঁ ভূষণ গৌৰৰ পৰিচালনাত নিৰ্মিত ইংৰাজী চুটি ছবি *দেয়াৰ উইল বি টুমৰো*ত সাহিল সালাথিয়াৰ বিপৰীতে অভিনয় কৰিছে। ছবিখনক ২০১৬ চনত গোৱাত অনুষ্ঠিত এইচআইভি ৱৰ্ল্ড কংগ্ৰেছত পুৰস্কৃত কৰা হৈছিল।

মেহতাই ২০১৬ চনৰ কমেডী ছবি *ডেজ অফ টাফ্ৰী*ত পূজাৰ চৰিত্ৰত অভিনয় কৰি হিন্দী চলচ্চিত্ৰত অভিষেক ঘটায়। ইয়াৰ উপৰি অভিনেত্ৰীগৰাকীয়ে বিজ্ঞানভিত্তিক থ্ৰিলাৰ ৱেব ধাৰাবাহিক *এ.আই.এচ.এইচ.এ মাই ভাৰ্চুৱেল গাৰ্লফ্ৰেণ্ড*ৰ দুটা ছিজনত অভিনয় কৰিছে। 

## চলচ্চিত্ৰপঞ্জী

## তথ্যসূত্ৰ

## বাহ্যিক সংযোগ
* 
* 
* 

শ্ৰেণী:বৃটিছ অভিনেত্ৰী
শ্ৰেণী:ভাৰতীয় অভিনেত্ৰী
ৰাধা কুমাৰ

**ৰাধা কুমাৰ** এগৰাকী ভাৰতীয় নাৰীবাদী, শিক্ষাবিদ আৰু লেখিকা। তেওঁৰ কামে শক্তিশালী নাৰীবাদী দৃষ্টিকোণৰপৰা জাতিগত সংঘাত আৰু শান্তি প্ৰক্ৰিয়াৰ ওপৰত গুৰুত্ব আৰোপ কৰে। 

## প্ৰাথমিক জীৱন
ৰাধা প্ৰাক্তন আমোলা তথা অৰ্থনৈতিক ইতিহাসবিদ ড° ধৰ্ম কুমাৰ লভৰাজ কুমাৰৰ কন্যা। লভৰাজ কুমাৰ উত্তৰাখণ্ডৰ অন্তৰ্গত হোৱাৰ বিপৰীতে ধৰ্ম দক্ষিণ ভাৰতৰ তামিল ব্ৰাহ্মণ পৰিয়ালৰ। ৰাধা কুমাৰে দিল্লীত ডাঙৰ-দীঘল হৈছিল আৰু মডাৰ্ণ স্কুল (নতুন দিল্লী)ত অধ্যয়ন কৰিছিল। 

তেওঁ জৱাহৰলাল নেহৰু বিশ্ববিদ্যালয়ত পি এইচ ডি লোৱাৰ পূৰ্বে কেম্ব্ৰিজৰ নিউনহাম কলেজত ইংৰাজী সাহিত্যত স্নাতকোত্তৰ ডিগ্ৰী লাভ কৰিছিল, (যিখন কলেজত তেওঁৰ মাকে পূৰ্বে অধ্যয়ন কৰিছিল)।

## কেৰিয়াৰ
কুমাৰে বিস্তৃত বিষয়ৰ ওপৰত কেইবাখনো গ্ৰন্থ লিখিছে, বেছিভাগেই সংঘাতৰ পৰিস্থিতিত লিংগ সমস্যাৰ ওপৰত। সাধাৰণতে তেওঁ এনেদৰে সমাধান কৰিবলৈ বাছি লোৱা সংঘাতবোৰৰ লগত কোনো মুছলমান দল বা কমিউনিষ্ট দল বা এই দুয়োটাৰে জড়িত হৈ পৰিছে। 
কুমাৰে দিল্লীত অৱস্থিত মুছলমান সংখ্যালঘু প্ৰতিষ্ঠান জামিয়া মিলিয়া ইছলামিয়াৰ নেলছন মেণ্ডেলা চেণ্টাৰ ফৰ পিছ এণ্ড কনফ্লিক্ট ৰিজ’লিউচনৰ সঞ্চালক হিচাপে কাম কৰি আহিছে। তেওঁ দিল্লী পলিচি গ্ৰুপৰ সহ-প্ৰতিষ্ঠাপক আৰু সঞ্চালক প্ৰধানও, যিটো থিংক টেংকে ফৰ্ড ফাউণ্ডেশ্যনকে ধৰি আমেৰিকা ভিত্তিক সংস্থাসমূহৰপৰা উদাৰ ধন লাভ কৰিছে।

কুমাৰে ১৩খন দেশৰ ৪০জনৰো অধিক ইতিহাসবিদ, অৰ্থনীতিবিদ, শিক্ষাবিদ, কৰ্মী, শিল্পী, উদ্যোগী, অধিবক্তা, আৰু সংবাদ মাধ্যমৰ ব্যক্তিত্বৰ সৈতে ২০২১ চনৰ ২–৩ অক্টোবৰৰপৰা ভাৰ্চুৱেলি অনুষ্ঠিত হ’বলগীয়া দক্ষিণ এছিয়া ইউনিয়নৰ মহিলাৰ নেতৃত্বত অনুষ্ঠিত হ’বলগীয়া শীৰ্ষ সন্মিলনত ভাষণ দিয়ে। এই সন্মিলনৰ এই লক্ষ্য হৈছে শান্তি, সামাজিক ন্যায় আৰু লিংগ সমতাৰ সমাধানৰ বিষয়ে আলোচনা কৰা।

## কাশ্মীৰৰ আলোচক পেনেল
২০১০ চনৰ অক্টোবৰ মাহত ভাৰত কেন্দ্ৰীয় চৰকাৰৰ কেবিনেট কমিটি অন ছিকিউৰিটি (CCS) য়ে নিযুক্তি দিয়া জম্মু-কাশ্মীৰৰ তিনিজন আলোচকৰ ভিতৰত এজন হিচাপে কুমাৰক নিযুক্তি দিয়া হয়। এই পেনেলৰ নেতৃত্বত আছিল টাইমছ অৱ ইণ্ডিয়াৰ প্ৰাক্তন সম্পাদক দিলীপ পদগাঁওকাৰ। আৰু আনজন সদস্য আছিল এম.এম.  আনছাৰী, ভাৰতৰ প্ৰাক্তন নিৰ্বাচন আয়ুক্ত। 

পেনেলৰ গঠনৰ কেইসপ্তাহমানৰ ভিতৰতে, আৰু ব্যক্তিগত ইংগিত বিফল হোৱাৰ পিছত, ভাৰতৰ গৃহমন্ত্ৰী পি চিদাম্বৰমে সংবাদ মাধ্যমৰ আগত অত্যধিক মুক্ত আৰু অত্যধিক সঘনাই কথা কোৱাৰ বাবে পেনেলটোক ৰাজহুৱাভাৱে ধমক জাৰি কৰিলে; আৰু লগতে বিভিন্ন আঁচনি আৰু সমাধানৰ বাবে ঠেলি দিয়াৰ বাবেও, যেতিয়া পেনেলৰ নিৰ্ধাৰিত কাম আছিল কাশ্মীৰী সমাজৰ মতামত আৰু ধাৰণাসমূহৰ জোখ-মাখ আৰু সাৰাংশ কৰা। এই সকলোবোৰ সমালোচনা কুমাৰে গ্ৰহণ কৰা কাৰ্য্যৰ সৈতে জড়িত আছিল। এই ধমকত তেওঁৰ প্ৰতিক্ৰিয়া আছিল সংবাদ মাধ্যমক কোৱা যে গৃহমন্ত্ৰীগৰাকীয়ে (যিজনে পেনেলটো নিযুক্তি দিছিল) আলোচকসকলক তেওঁলোকে কি কৰিব লাগে সেই কথা কোৱাৰ কোনো প্ৰয়োজন নাই।

## তথ্যসূত্ৰ

শ্ৰেণী:নাৰীবাদী
শ্ৰেণী:শিক্ষাবিদ
শ্ৰেণী:সাহিত্যিক
শ্ৰেণী:নাৰী
পশ্মিনা ৰোচন

**পাশ্মিনা ৰোচন** (ইংৰাজী: Pashmina Roshan; জন্ম: ১০ নৱেম্বৰ ১৯৯৫) এগৰাকী ভাৰতীয় অভিনেত্ৰী যিয়ে হিন্দী চলচ্চিত্ৰত অভিনয় কৰে। তেওঁ ২০২৪ চনত মুক্তিপ্ৰাপ্ত ছবি *ইস্ক বিশ্বক ৰিবাউণ্ড*ৰ জৰিয়তে অভিনয় জীৱনৰ পাতনি মেলে। এই ছবিখন ২০০৩ চনৰ ছবি *ইস্ক বিশ্বক*ৰ ৰিবুট সংস্কৰণ আছিল, য’ত তেওঁৰ সৈতে ৰোহিত চৰাফ, জিব্ৰান খান আৰু নাইলা গ্ৰেৱালেও অভিনয় কৰিছিল।

## প্ৰাৰম্ভিক জীৱন

১৯৯৫ চনৰ ১০ নৱেম্বৰত পশ্মিনা ৰোচনৰ জন্ম হৈছিল। তেওঁ সংগীত পৰিচালক ৰাজেশ ৰোচন আৰু কাঞ্চনা ৰোচনৰ কন্যা। তেওঁৰ এচান ৰোচন নামৰ এজন জ্যেষ্ঠ ভাতৃ আছে, যিয়ে ২০২৫ চনৰপৰা অভিনেত্ৰী তথা মডেল ঐশ্বৰ্য সিঙৰ সৈতে বিবাহপাশত আবদ্ধ হৈ আছে। তেওঁ চলচ্চিত্ৰ নিৰ্মাতা ৰাকেশ ৰোচনৰ ভতিজী, যাৰ ফলত তেওঁৰ পুত্ৰ অভিনেতা হৃত্বিক ৰোচনৰ সম্পৰ্কীয় ভগ্নী আৰু হৃত্বিকৰ পুত্ৰ হ্ৰেহান আৰু হৃদহানৰ পেহী হয়।

ৰোচনে মুম্বাইৰ বেৰী জনছ এক্টিং ষ্টুডিঅ'ত আনুষ্ঠানিক অভিনয়ৰ প্ৰশিক্ষণ গ্ৰহণ কৰিছিল আৰু জেফ গোল্ডবাৰ্গ ষ্টুডিঅ'ত নিজৰ দক্ষতা অধিক বৃদ্ধি কৰিছিল। ২০১৮ চনত তেওঁ জেফ গোল্ডবাৰ্গৰ নিৰ্দেশনাত নিৰ্মিত অস্কাৰ ৱাইল্ডৰ *দ্য ইম্পৰ্টেন্স অৱ বিয়িং আৰ্নেষ্ট*ৰ ভাৰতীয় সংস্কৰণত চিচিলী কাৰ্ডিউ নামৰ চৰিত্ৰটো ৰূপায়ণেৰে মঞ্চত আত্মপ্ৰকাশ কৰিছিল।

অভিনয়ৰ লগতে ৰোচনে জ্যেষ্ঠ নৃত্য পৰিচালক সৰোজ খানৰ তত্ত্বাৱধানত ভাৰতনাট্যম আৰু কথকসহ ধ্ৰুপদী নৃত্য শৈলীৰ প্ৰশিক্ষণ লৈছিল।

## ব্যক্তিগত জীৱন
পশ্মিনা ৰোচন ভাৰতীয় চলচ্চিত্ৰ উদ্যোগৰ সৈতে গভীৰভাৱে জড়িত এটা প্ৰতিষ্ঠিত পৰিয়ালৰ সন্তান। তেওঁ প্ৰখ্যাত সংগীত পৰিচালক ৰাজেশ ৰোচন আৰু কাঞ্চনা ৰোচনৰ কন্যা। ১৯৭০-ৰ দশকৰপৰা অসংখ্য বলিউডৰ সংগীতৰ বাবে পৰিচিত ৰাজেশ ৰোচন হৈছে বিখ্যাত সংগীত সুৰকাৰ ৰোচন লাল নাগৰাথৰ পুত্ৰ। ই পশ্মিনাক ভাৰতীয় চিনেমাৰ সংগীত আৰু কলাত্মক জগতখনলৈ অৱদান আগবঢ়োৱা ৰোচন পৰিয়ালৰ তৃতীয় প্ৰজন্ম হিচাপে গঢ়ি তুলিছে। তেওঁৰ পাৰিবাৰিক সম্পৰ্ক অভিনয় জগতলৈকো বিস্তৃত; তেওঁ জনপ্ৰিয় বলিউড অভিনেতা হৃত্বিক ৰোচনৰ সম্পৰ্কীয় ভগ্নী। ৰোচন পৰিয়ালটো দীৰ্ঘদিন ধৰি তেওঁলোকৰ সৃষ্টিশীল অৱদানৰ বাবে সন্মানীয় হৈ আহিছে আৰু এই পৰিয়ালৰ কেইবাজনো সদস্যই চলচ্চিত্ৰ সংগীত আৰু অভিনয়ত সফল কেৰিয়াৰ উপভোগ কৰিছে।

নিজৰ বিখ্যাত বংশ পৰিচয় থকা সত্ত্বেও ৰোচনে চলচ্চিত্ৰ উদ্যোগত নিজৰ সুকীয়া পৰিচয় প্ৰতিষ্ঠা কৰাৰ ইচ্ছা প্ৰকাশ কৰিছে। তেওঁ কঠোৰ পৰিশ্ৰম আৰু উৎসৰ্গিত মনোভাবৰ ওপৰত গুৰুত্ব দিয়ে আৰু প্ৰায়ে তেওঁৰ কেৰিয়াৰৰ পছন্দৰ ক্ষেত্ৰত অটল সমৰ্থন আগবঢ়োৱাৰ বাবে পৰিয়ালক কৃতিত্ব দিয়ে।

## তথ্যসূত্ৰ


## বাহ্যিক সংযোগ
* 
* 

শ্ৰেণী:ভাৰতীয় অভিনেত্ৰী
গিৰিজা শ্বেট্টাৰ

**গিৰিজা শ্বেট্টাৰ** (ইংৰাজী: Girija Shettar; জন্ম: ২০ জুলাই ১৯৬৯) এগৰাকী ব্ৰিটিছ অভিনেত্ৰী, যি দক্ষিণ ভাৰতীয় চলচ্চিত্ৰত কৰা অভিনয়ৰ বাবে জনাজাত।

## কৰ্মজীৱন
১৯৮৯ চনত শ্বেট্টাৰে মণি ৰত্নমৰ তেলুগু ছবি *গীতাঞ্জলি* আৰু প্ৰিয়দৰ্শনৰ পৰিচালনাত মালয়ালম ছবি *বন্দনম*ত অভিনয় কৰিছিল। 

১৯৯২ চনত তেওঁ *জো জিতা ৱহি চিন্দৰ*ৰ মুখ্য মহিলা চৰিত্ৰৰ বাবে চুক্তিবদ্ধ হৈছিল, কিন্তু পূৰ্বৰ এটা কাম সম্পূৰ্ণ কৰিবলৈ তেওঁ ছবিখন মাজভাগতে এৰি থৈ গৈছিল। প্ৰথম পৰ্যায়ৰ শ্বুটিং সম্পূৰ্ণ হোৱাৰ পিছত আয়েশা জুলকাই তেওঁৰ ঠাই লয়। অৱশ্যে ছবিখনৰ চূড়ান্ত সংস্কৰণত ৰখা "আৰে ইয়াৰো" গীতটোত তেওঁক নাচি থকা দেখা যায়।

সেই একে বছৰতে তেওঁ এ ৰঘুৰামী ৰেড্ডীৰ পৰিচালনাত আন এখন তেলুগু ছবি *হৃদয়াঞ্জলি*ত অভিনয় কৰে, যিখনে চাৰিটা ৰাজ্যিক নন্দী বঁটা লাভ কৰিছিল। ছবিখন ১৯৯২ চনতে সম্পূৰ্ণ হৈছিল যদিও ২০০২ চনতহে মুক্তি লাভ কৰিছিল।

## ব্যক্তিগত জীৱন
১৯৬৯ চনৰ ২০ জুলাইত এচেক্সৰ অৰছেটত গিৰিজা শ্বেট্টাৰৰ জন্ম হৈছিল। তেওঁৰ পিতৃ এজন কন্নড় চিকিৎসক আৰু মাতৃ ব্ৰিটিছ আছিল। ১৮ বছৰ বয়সৰপৰাই গিৰিজাই ভৰতনাট্যমৰ প্ৰশিক্ষণ লৈছিল। ২০০৩ চনত তেওঁ কাৰ্ডিফ বিশ্ববিদ্যালয়ৰপৰা ইণ্টিগ্ৰেল যোগ দৰ্শন আৰু ভাৰতীয় আধ্যাত্মিক মনোবিজ্ঞানৰ ওপৰত ডক্টৰেট ডিগ্ৰী লাভ কৰে। তেওঁ পুডুচেৰীৰ শ্ৰী অৰবিন্দ আশ্ৰমত যিমান পাৰি বেছি সময় অতিবাহিত কৰে। গিৰিজা বৰ্তমান লণ্ডনত বসবাস কৰা এগৰাকী লেখিকা। পূৰ্বে চিকিৎসা প্ৰযুক্তিৰ নিউজলেটাৰ এটাত কাম কৰাৰ পাছত এতিয়া তেওঁ এটা জাহাজ বিষয়ক আলোচনীৰ বাবে লিখা-মেলা কৰি আছে। ২০১১ চনত তেওঁৰ হাইকু কবিতাৰ এখন পুথি "দিছ য়েৰ, ডাফোডিলছ" প্ৰকাশ পাইছিল। ২০১৪ চনত লণ্ডনৰ চিহৰ্চ জাৰ্নালিষ্ট এৱাৰ্ডছত তেওঁ বৰ্ষটোৰ শ্ৰেষ্ঠ ছ’চিয়েল মিডিয়া জাৰ্নালিষ্টৰ বঁটা লাভ কৰিছিল।

*গীতাঞ্জলি* মুক্তিৰ পিছত তেওঁ ১৯৮৯ চনৰ ৩০ জুনৰ ভাৰতীয় আলোচনী *স্ক্ৰীণ*ৰ বেটুপাতত স্থান পাইছিল। ২০০২ চনত ব্ৰিটিছ ফিল্ম ইনষ্টিটিউটত মণি ৰত্নমৰ কৰ্মৰাজিৰ প্ৰদৰ্শনীৰ সময়ত প্ৰদৰ্শিত পাঁচখন ছবিৰ ভিতৰত *গীতাঞ্জলি*ও আছিল। ভাৰতীয় চলচ্চিত্ৰত শক্তিশালী নায়িকাৰ চৰিত্ৰৰ উদাহৰণ হিচাপে এই ছবিসমূহ নিৰ্বাচিত কৰা হৈছিল। 

## চলচ্চিত্ৰপঞ্জী

## তথ্যসূত্ৰ

শ্ৰেণী:মালায়ালম চলচ্চিত্ৰৰ অভিনেত্ৰী
শ্ৰেণী:ভাৰতীয় অভিনেত্ৰী
শ্ৰেণী:তেলুগু চলচ্চিত্ৰৰ অভিনেত্ৰী
শ্ৰেণী:কন্নড় চলচ্চিত্ৰৰ অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
অৰুণা শ্বিল্ডছ

**অৰুণা লাক্কুৰ নাগাপ্পা শ্ৰীনিবাস মূৰ্তি** (ইংৰাজী: Aruna Lakkur Nagappa Srinivasa Murthy), যি **অৰুণা শ্বিল্ডছ** (ইংৰাজী: Aruna Shields) নামেৰে অধিক পৰিচিত, এগৰাকী ব্ৰিটিছ মনোচিকিৎসক আৰু প্ৰাক্তন অভিনেত্ৰী তথা চলচ্চিত্ৰ নিৰ্মাতা। তেওঁ বিবেক অবেৰয় অভিনীত ২০১০ চনৰ ভাৰতীয় ছবি *প্ৰিন্স*ৰ জৰিয়তে অভিনয় জগতত আত্মপ্ৰকাশ কৰিছিল।

## কৰ্মজীৱন
এগৰাকী ভাৰতীয় পিতৃ আৰু ব্ৰিটিছ মাতৃৰ গৰ্ভত জন্মগ্ৰহণ কৰা অৰুণাক এখন থিয়েটাৰ কৰ্মশালাত এজন অভিনয় এজেণ্টে প্ৰথম লক্ষ্য কৰিছিল। গুগল ট্ৰেণ্ডছৰ মতে, ২০১০ বৰ্ষত ভাৰতৰপৰা কৰা ইণ্টাৰনেট সন্ধানত শ্বিল্ডছ আছিল আটাইতকৈ বেছি বিচৰা অভিনেত্ৰী।

২০১৫ চনৰপৰা শ্বিল্ডছৰ ইউটিউবত 'অৰুণা শ্বিল্ডছ টিভি' নামৰ এটা সুস্থতা সম্পৰ্কীয় চেনেল আছে।

তেওঁ গিল্ডহল স্কুল অফ মিউজিক এণ্ড ড্ৰামাৰপৰা বিশেষ কৃতিত্বৰে উত্তীৰ্ণ হোৱাৰ লগতে চেণ্ট্ৰেল চেইণ্ট মাৰ্টিন্সৰপৰা স্নাতক ডিগ্ৰী লাভ কৰিছে। তেওঁ লণ্ডনত হিপ্ন’চিছ মনোচিকিৎসা অধ্যয়ন কৰিছে আৰু মাইণ্ডফুলনেছৰ প্ৰশিক্ষণ লৈছে। 

২০১০ চনৰ ৯ এপ্ৰিলত মুক্তি পোৱা একচন থ্ৰিলাৰ *প্ৰিন্স*ৰ জৰিয়তে তেওঁ বলিউডত অভিষেক ঘটায়। সেই একে বছৰতে তেওঁ ৩০,০০০ বছৰ আগৰ এখন হেৰুৱা জগতৰ প্ৰেমকাহিনীৰ ওপৰত আধাৰিত মহাকাব্যিক ছবি *আও: দ্য লাষ্ট নিয়াণ্ডাৰথাল*ত মুখ্য মহিলা চৰিত্ৰত অভিনয় কৰিছিল। ইউৰোপীয় চিনেমা চেইন ইউজিচিয়ে এই ছবিখন প্ৰযোজনা কৰিছিল। 

তেওঁৰ ছবি *মিষ্টাৰ সিং মিচেছ মেহতা* ২০১০ চনৰ ২৫ জুনত মুক্তি পাইছিল।

শ্বিল্ডছ এগৰাকী নৃত্য পৰিচালক আৰু বেলী ডান্সাৰ হিচাপেও অভিজ্ঞ।

## চলচ্চিত্ৰপঞ্জী
### চলচ্চিত্ৰ

### টেলিভিছন

## তথ্যসূত্ৰ

## বাহ্যিক সংযোগ
* 
* 
* 

শ্ৰেণী:চিকিৎসাবিদ
শ্ৰেণী:ভাৰতীয় অভিনেত্ৰী
শ্ৰেণী:বৃটিছ অভিনেত্ৰী
বিৰাগো প্ৰেছ

**বিৰাগো প্ৰেছ** মহিলাৰ লেখা আৰু নাৰীবাদী বিষয়ৰ কিতাপ প্ৰকাশ কৰা বৃটিছ প্ৰকাশক। ১৯৭০ চনত মহিলাৰদ্বাৰা আৰম্ভ আৰু পৰিচালিত আৰু মহিলা মুক্তি আন্দোলনৰ (ডব্লিউ এল এম) সফলতাই শক্তিশালী কৰা বিৰাগোক প্ৰকাশনৰ ক্ষেত্ৰত অসমতাপূৰ্ণ লিংগ গতিশীলতাক সমাধান কৰাত সহায় কৰা কেইবাটাও ব্ৰিটিছ নাৰীবাদী প্ৰেছৰ ভিতৰত অন্যতম হিচাপে কৃতিত্ব দিয়া হৈছে। বিকল্প, পুঁজিবাদ বিৰোধী প্ৰকাশন প্ৰকল্প আৰু নাৰীবাদী সামূহিক আৰু সমাজবাদী মহলৰপৰা ওলাই অহা ৰাজনৈতিক পমফ্লেটৰ দৰে নহয়, বিৰাগোৱে নিজকে পুৰুষ প্ৰধান প্ৰকাশন উদ্যোগৰ বাণিজ্যিক বিকল্প হিচাপে ব্ৰেণ্ড কৰিছিল আৰু মূলসুঁতিৰ আন্তঃৰাষ্ট্ৰীয় প্ৰেছৰ সৈতে প্ৰতিযোগিতাত অৱতীৰ্ণ হ’বলৈ চেষ্টা কৰিছিল।

## ইতিহাস
১৯৭৩ চনত কাৰ্মেন কেলিলে মূলতঃ মহিলা লেখিকাৰ কিতাপ প্ৰকাশৰ বাবে প্ৰতিষ্ঠা কৰিছিল বিৰাগো। 
ইয়াক প্ৰথমে স্পেয়াৰ ৰিব বুকছ বুলি জনা গৈছিল, ই ব্ৰিটিছ নাৰী মুক্তি আন্দোলনৰ আটাইতকৈ বিখ্যাত আলোচনী বা দ্বিতীয় ঢৌৰ নাৰীবাদৰ সৈতে এটা নাম ভাগ কৰিছিল। ১৯৭২ চনৰ জুন মাহত প্ৰকাশ পাইছিল স্পেয়াৰ ৰিব আলোচনীৰ প্ৰথম সংখ্যা, যাৰ প্ৰতিষ্ঠাপক আছিল ৰ’জী বয়কট আৰু মাৰ্ছা ৰ’। আৰম্ভণিৰেপৰাই বিৰাগোৱে দুবিধ কিতাপ প্ৰকাশ কৰিছিল: মৌলিক ৰচনা, আৰু অৱহেলিত মহিলা লেখিকাৰ ছপা নোহোৱা কিতাপ। পিছৰকেইটাক "মডাৰ্ণ ক্লাছিকছ" চিহ্নৰ অধীনত পুনৰ প্ৰকাশ কৰা হয়, যিটো ১৯৭৮ চনত মে' মাহত ফ্ৰষ্টৰ সৈতে মুকলি কৰা হয়, যিটো ব্ৰিটিছ লেখিকা এণ্টনিয়া হোৱাইটৰ উপন্যাস প্ৰথমে ১৯৩৩ চনত প্ৰকাশ পাইছিল। বিৰাগো তালিকাত পুৰুষ লেখকৰ নাৰীবাদী বিষয়-বস্তুৰ ৰচনাও আছে, যেনে এইচ.জি.ৱেলছ। ভেলেণ্টাইন কানিংহামে বিৰাগোক প্ৰশংসা কৰিছে যে তেওঁ ১৯৩০ চনৰ মহিলা কল্পকাহিনীৰ পুনৰ্মুদ্ৰণৰ বাবে "উপন্যাসৰ তালিকাত আটাইতকৈ আকৰ্ষণীয় আৰু ফলপ্ৰসূভাৱে" ট্ৰলিং কৰিছিল।

১৯৮২ চনত, বিৰাগো চাট্টোৰ সম্পূৰ্ণ মালিকানাধীন সহযোগী প্ৰতিষ্ঠান হৈ পৰিল, *বিৰাগো, বডলি হেড, আৰু কেপ গ্ৰুপ* (চিভিবিচি) নামেৰে, কিন্তু ১৯৮৭ চনত কেলিল, লেনি গুডিংছ, উৰ্চুলা ওৱেন, আলেকজেণ্ড্ৰা প্ৰিংগল আৰু হেৰিট স্পাইচাৰে তেতিয়াৰ আমেৰিকাৰ ৰেণ্ডম হাউছৰ মালিকানাধীন চিভিবিচিৰ পৰা মেনেজমেণ্ট বাই-আউট কৰি একত্ৰিত কৰিছিল। এই বাই-আউটৰ বাবে বিত্তীয় সাহায্য আগবঢ়াইছিল ৰথচাইল্ড ভেঞ্চাৰছ আৰু ৰবাৰ্ট গেভ্ৰনে। ৰেণ্ডম হাউছ ইউ কেয়ে কোম্পানীটোৰ দহ শতাংশ অংশীদাৰিত্ব ৰাখিছিল, আৰু বিক্ৰী আৰু বিতৰণৰ কাম অব্যাহত ৰাখিছিল। ১৯৯৩ চনত ৰথচাইল্ড ভেঞ্চাৰছে নিজৰ শ্বেয়াৰ পৰিচালক আৰু গেভ্ৰনক বিক্ৰী কৰে আৰু এইদৰেই তেওঁলোক সৰ্ববৃহৎ একক শ্বেয়াৰহোল্ডাৰ হৈ পৰে। 

বজাৰৰ মন্দাৱস্থাই কাৰ্যকলাপ হ্ৰাস কৰিবলৈ বাধ্য হোৱাৰ পিছত ব’ৰ্ডে কোম্পানীটো লিটিল, ব্ৰাউনক বিক্ৰী কৰাৰ সিদ্ধান্ত লয়, যাৰ ছাপ ১৯৯৬ চনত বিৰাগোৱে (লেনি গুডিংছক প্ৰকাশক আৰু চেলি এবে জ্যেষ্ঠ সম্পাদক হিচাপে লৈ)। *টেলিকমিউনিকেচনচ জিয়াণ্ট টাইম ৱাৰ্নাৰ*ৰ মালিকানাধীন বৃহৎ কোম্পানী লিটল, ব্ৰাউনক এই বিক্ৰীৰ ফলত নেতিবাচক প্ৰচাৰ হয় আৰু নাৰীবাদী প্ৰকাশন প্ৰতিষ্ঠানৰ ভৱিষ্যতৰ ওপৰত প্ৰশ্ন উত্থাপন হয়। ২০০৬ চনত ভিৰাগোৰ মূল কোম্পানী লিটল, ব্ৰাউন প্ৰকাশন গোট হেচেট লিভ্ৰেৰ অংশ হয়। লেনি গুডিংছ সম্পাদক আৰু প্ৰকাশক হয়।
## তথ্যসূত্ৰ

শ্ৰেণী:প্ৰকাশক
শ্ৰেণী:নাৰীবাদী
শ্ৰেণী:অনুষ্ঠান প্ৰতিষ্ঠান
ছপা আন্দোলনত মহিলা

**ছপা আন্দোলনত মহিলা** (WIP) আছিল দ্বিতীয় ঢৌৰ নাৰীবাদীসকলে মহিলাৰদ্বাৰা আৰু মহিলাৰ বাবে সৃষ্টি কৰা বিকল্প যোগাযোগ নেটৱৰ্ক স্থাপনৰ এক আন্তঃৰাষ্ট্ৰীয় প্ৰচেষ্টা। এই আন্দোলনে মহিলাসকলক নাৰীবাদী সাময়িকীত নিজৰ ৰচনা লিখি প্ৰকাশ কৰিবলৈ উৎসাহিত কৰিছিল যিবোৰ মহিলাই সম্পাদনা কৰিছিল, নাৰীবাদী প্ৰেছৰদ্বাৰা ছপা কৰিছিল আৰু অনানুষ্ঠানিক নেটৱৰ্ক আৰু নাৰীবাদী কিতাপৰ দোকানে বিতৰণ কৰিছিল। ১৯৬০ চনত ডব্লিউ আই পিৰ উত্থান ঘটিছিল মহিলা মুক্তি আন্দোলনৰ পৰা, যিটো উগ্ৰ নাৰীবাদৰ এটা শাখা, যিয়ে পিতৃতন্ত্ৰক সংস্কাৰ কৰিব নোৱাৰা এক স্তৰভিত্তিক, ব্যৱস্থাগত বিষয় হিচাপে লয়। বহুতো উগ্ৰ নাৰীবাদীও নাৰীবাদী বিচ্ছিন্নতাবাদী আৰু লেচবিয়ান নাৰীবাদী আছিল যিয়ে ডব্লিউ আই পি আন্দোলনক ব্যৱহাৰ কৰি নাৰীকেন্দ্ৰিক অৰ্থনীতি আৰু সংস্কৃতি সৃষ্টি কৰিছিল।

এই আন্দোলন বিকেন্দ্ৰীকৃত আৰু বৈচিত্ৰ্যময় আছিল, স্থানীয় আৰু আঞ্চলিক পৰ্যায়ত শ শ নাৰীবাদী সাময়িকী আৰু প্ৰেছ চলিছিল।
১৯৬৮ চনৰপৰা ১৯৭৩ চনৰ ভিতৰত ৫৬০খনতকৈও অধিক নাৰীবাদী সাময়িকী প্ৰতিষ্ঠা কৰা হয়। যদিও ইংৰাজী ভাষাৰ বেছিভাগ পণ্ডিতে আমেৰিকা আৰু যুক্তৰাজ্যত ডব্লিউ আই পিৰ ওপৰত গুৰুত্ব আৰোপ কৰে, অষ্ট্ৰেলিয়া, ফ্ৰান্স, কানাডা, দক্ষিণ আফ্ৰিকা, জাৰ্মানী, নেদাৰলেণ্ড, আয়াৰলেণ্ড, নিউজিলেণ্ড আৰু ভাৰততো নাৰীবাদী প্ৰকাশন আৰু মহিলা প্ৰেছ আছিল।

ডব্লিউ আই পিৰ কিতাপৰ মহিলাসকলে তেওঁলোকৰ প্ৰকাশনসমূহ চেতনা বৃদ্ধি, পূৰ্বৰ মহিলাৰ লেখাসমূহ পুনৰ উদ্ধাৰ আৰু পুনৰ ছপা কৰা, আত্মপ্ৰকাশ, শিক্ষা, আৰু আন্দোলনৰ সমন্বয়ৰ বাবে ব্যৱহাৰ কৰিছিল। পৰম্পৰাগত প্ৰকাশকৰ চেঞ্চৰশ্বিপ আৰু গেটকিপিং অবিহনে নাৰীবাদী প্ৰেছসমূহে নাৰী লেখাৰ বাবে এক আউতলেট প্ৰদান কৰিছিল। ডব্লিউ আই পি প্ৰেছ আৰু প্ৰিণ্টাৰে মহিলাসকলক লিখা, সম্পাদনা, টাইপছেটিং কৰা, আৰু বাইণ্ডিঙৰ ব্যাৱহাৰিক আৰু পেছাদাৰী দক্ষতাও প্ৰদান কৰিছিল। নাৰীবাদী কিতাপৰ দোকান আছিল এনে স্থানত, য'ত নাৰীবাদীসকলে লগ হ'ব পাৰিছিল, অনুষ্ঠান আয়োজন কৰিব পাৰিছিল আৰু মূলসুঁতিৰ কিতাপৰ দোকানত বিচাৰি পাবলৈ কঠিন বা অসম্ভৱ প্ৰকাশন বিচাৰিব পাৰিছিল। বহুতো ডব্লিউ আই পি সাময়িকী, প্ৰেছ আৰু কিতাপৰ দোকানে অপেছাদাৰী আৰু স্বেচ্ছাসেৱী শ্ৰমিকৰ ওপৰত নিৰ্ভৰশীল অ-স্তৰভিত্তিক সামূহিক হিচাপে কাম কৰিছিল।

ডব্লিউ আই পিৰ বেছিভাগ প্ৰেছ আৰু সাময়িকী বহু কাৰকৰ বাবে অল্পকালীন আছিল, বিশেষকৈ পুঁজিবাদ বিৰোধী উদ্যোগসমূহক টিকাই ৰখাৰ প্ৰত্যাহ্বানসমূহৰ বাবে সঁজুলি, যোগান, আৰু শ্ৰমৰ দৰে উল্লেখযোগ্য সম্পদৰ প্ৰয়োজন হৈছিল। কিন্তু নাৰী মুক্তি আন্দোলন আৰু নাৰী, পিতৃতন্ত্ৰ আৰু নাৰীবাদৰ বিষয়ে জনপ্ৰিয় বুজা-বুজিত ডব্লিউ আই পি প্ৰভাৱশালী বুলি প্ৰমাণিত হয়। সাহিত্য আৰু যোগাযোগ পণ্ডিত ছিমন মাৰেই "নাৰীবাদী প্ৰেছৰ সাংস্কৃতিক মূলসুঁতিত অনুপ্ৰৱেশ"ক "বিংশ শতিকাৰ শেষৰফালে গ্ৰন্থ প্ৰকাশনৰ আটাইতকৈ উল্লেখযোগ্য বিকাশ" বুলি অভিহিত কৰিছে। একবিংশ শতিকালৈকে জীয়াই থকা প্ৰকাশকসকলৰ ভিতৰত আছে ফেমিনিষ্ট প্ৰেছ, বিৰাগো প্ৰেছ, আৰু নাইয়াদ প্ৰেছ। বিদ্যমান ডব্লিউ আই পি সাময়িকীসমূহৰ ভিতৰত আছে চিনিষ্টাৰ উইজডম আৰু থাৰ্টিনথ মুন।
## তথ্যসূত্ৰ
শ্ৰেণী:নাৰীবাদ
থাৰ্টিনথ মুন

**থাৰ্টিনথ মুন** (13th Moon) হৈছে ১৯৭৩ চনত এলেন মেৰী বিছাৰ্টে প্ৰতিষ্ঠা কৰা এখন আমেৰিকান নাৰীবাদী সাহিত্য আলোচনী।
আলোচনীখনে কেৱল মহিলা লেখিকাৰ চুটি কল্পকাহিনী, ৰচনা আৰু পৰ্যালোচনা প্ৰদৰ্শন কৰিছিল।

এই প্ৰকাশনত এড্ৰিয়েন ৰিচ, ইভ মেৰিয়াম, মাৰ্জ পিয়ৰ্চি, ৰচেল ওৱেন্স আৰু অড্ৰে লৰ্ডৰ দৰে বিশিষ্ট ব্যক্তিত্বৰ বিষয়ে উল্লেখ কৰা হৈছিল।

আলোচনীখনৰ ৱেবছাইটত প্ৰকাশৰ সৈতে তেওঁলোকৰ মূল উদ্দেশ্য ব্যাখ্যা কৰা হৈছে:- “যিহেতু চাৰিওফালৰ সংস্কৃতিয়ে মহিলা লেখিকাক ইতিহাসৰ পৰা মচি পেলোৱাৰ প্ৰৱণতা দেখা গৈছে, সেয়েহে আমাৰ কামক প্ৰতিটো প্ৰজন্মৰ বাবে নতুনকৈ পুনৰ আৱিষ্কাৰ আৰু সংৰক্ষণৰ প্ৰয়োজন হৈছে।’’ পৰম্পৰাগত পদ্ধতিত মহিলাৰ লেখাৰ বৈশিষ্ট্য থকা বহুবোৰ পাৰ্থক্যক স্বকীয় মূল্যবোধ হিচাপে বুজাতকৈ প্ৰায়ে হয় আওকাণ কৰা হৈছে নহয় দোষ বা বিফলতা হিচাপে মচি পেলোৱা হৈছে। একে সময়তে, যিসকলে অড্ৰে লৰ্ডৰ সৈতে বিশ্বাস কৰে যে আমি “মাষ্টৰৰ সঁজুলিৰে মাষ্টৰৰ ঘৰ ভাঙিব নোৱাৰোঁ’’, প্ৰায়ে পুৰুষ প্ৰধান আভাংগাৰ্ডৰ পৰা বাদ দিয়া হয় বা পেৰিফেৰেল হৈ থাকে, সেই নীতিৰ লগত খাপ খুৱাই আমাৰ কামৰ পৰিৱৰ্তন কৰিব লাগে। থাৰ্টিনথ মুনে পৰম্পৰাগত আৰু আভাংগাৰ্ডৰ মাজৰ সংকুচিত বিভাজনক আওকাণ কৰে যিয়ে ২০ আৰু একবিংশ শতিকাৰ বহু সাহিত্যিক বিতৰ্কক চিহ্নিত কৰে। আমি বিশ্বাস কৰোঁ যে আমি এবাৰ নাৰীৰ কামক পৰম্পৰাগত বা উদ্ভাৱনীমূলক লেখাৰ ধৰণৰ কেন্দ্ৰত ৰাখিলে পৰম্পৰা আৰু উদ্ভাৱন দুয়োটাৰে সংজ্ঞা সলনি হ’ব লাগিব, নীতি-নিয়ম আৰু সীমা স্থানান্তৰিত হ’ব লাগিব, আৰু ইয়াৰ চাৰিওফালে সমালোচনাত্মক কথোপকথনৰ ৰূপান্তৰ হ’ব লাগিব। এই প্ৰশ্নসমূহৰ যিকোনো এটাৰ সৈতে জড়িত লেখা আৰু শিল্পক আমি আদৰণি জনাইছোঁ।’’

থাৰ্টিনথ মুনে "13th Moon, Inc" নামেৰে এটা প্ৰকাশন কোম্পানীত পৰিণত হয়। তেওঁলোকে প্ৰকাশ কৰা কিছুমান গ্ৰন্থৰ ভিতৰত আছে:
*বিছাৰ্ট, এলেন মেৰী: The Immaculate Conception of the Blessed Virgin Dyke. ১৯৭৭ চনত প্ৰকাশিত। (ছিনিষ্টাৰ উইজডমত পৰ্যালোচনা কৰা হৈছে)
*কোৱেল, পেট্টি: Women poets in pre-Revolutionary America, ১৬৫০-১৭৭৫. ১৯৭৭ চনত প্ৰকাশিত।
*পিয়েৰ্চি, মাৰ্জ: Listening to a Speech. ১৯৮৩ চনত প্ৰকাশিত।

## তথ্যসূত্ৰ

শ্ৰেণী:নাৰীবাদী সাহিত্য
কেণ্ডিচ বুচাৰ

**কেণ্ডিচ বুচাৰ** (ইংৰাজী: Candice Boucher) এগৰাকী দক্ষিণ আফ্ৰিকান মডেল আৰু অভিনেত্ৰী। ২০১০ চনত বুচাৰ *প্লেবয়* আৰু *স্পৰ্টছ ইলাষ্ট্ৰেটেড* আলোচনীৰ বেটুপাতত স্থান লাভ কৰিছিল। ২০১১ চনত তেওঁ বলিউডৰ ছবি *আজান*ত অভিনয় কৰিছিল। 

## প্ৰাৰম্ভিক জীৱন আৰু মডেলিং
কেণ্ডিচ বুচাৰৰ জন্ম দক্ষিণ আফ্ৰিকাৰ ডাৰবানত হৈছিল। সোতৰ বছৰ বয়সত তেওঁ বন্ধু-বান্ধৱীৰ অনুৰোধত হাইস্কুলৰ বাৰ্ষিক সৌন্দৰ্য প্ৰতিযোগিতাত অংশগ্ৰহণ কৰিছিল। তেওঁ প্ৰতিযোগিতাত জয়ী হয় আৰু এজন স্থানীয় ফটোগ্ৰাফাৰৰ সৈতে ফটো শ্বুট কৰাৰ সুযোগ পায়। ফটোগ্ৰাফাৰজনে বুচাৰৰ ফটোবোৰ দক্ষিণ আফ্ৰিকাৰ মডেলিং সংস্থা 'মডেলছ ইণ্টাৰনেচনেল'লৈ প্ৰেৰণ কৰে। কোম্পানীটোৱে বুচাৰৰ সৈতে যোগাযোগ কৰি তেওঁক কামৰ প্ৰস্তাৱ দিয়ে। 

## কৰ্মজীৱন
হাইস্কুলৰ শিক্ষা সমাপ্ত কৰি বুচাৰ মডেলিং কেৰিয়াৰ আগবঢ়াই নিবলৈ কেপ টাউনলৈ গুচি যায়। বুচাৰ *কচম’পলিটান* আলোচনীৰ কভাৰ মডেল হোৱাৰ লগতে *এফ এইচ এম*, *জি কিউ*, ফিলা, স্পিড’, *স্পৰ্টছ ইলাষ্ট্ৰেটেড* আৰু *এল* আলোচনীৰ বাবে মডেলিং কৰিছে।

২০০৯ চনত বুচাৰ 'গেছ' (Guess) নামৰ ব্ৰেণ্ডটোৰ নতুন মডেল হিচাপে নিৰ্বাচিত হয়। ২০১০ চনৰ এপ্ৰিল মাহত তেওঁ *প্লেবয়*ৰ বেটুপাতত স্থান পায়। কেনিয়াত কৰা এই ফটো শ্বুটটোৰ শিৰোনাম আছিল "আনড্ৰেছড ইন আফ্ৰিকা।" ইয়াৰ কেইমাহমানৰ পিছত অক্টোবৰত তেওঁ *স্পৰ্টছ ইলাষ্ট্ৰেটেড*ৰ বেটুপাতত স্থান লাভ কৰে। ২০১১ চনত তেওঁ শচীন জে যোশীৰ সৈতে *আজান* ছবিত অভিনয় কৰে।

## চলচ্চিত্ৰপঞ্জী

## ব্যক্তিগত জীৱন
বুচাৰ বৰ্তমান আমেৰিকা যুক্তৰাষ্ট্ৰৰ নিউয়ৰ্ক চহৰত বাস কৰে।

## তথ্যসূত্ৰ

## বাহ্যিক সংযোগ
* 
* 

শ্ৰেণী:দক্ষিণ আফ্ৰিকাৰ ব্যক্তি
শ্ৰেণী:অভিনেত্ৰী
শ্ৰেণী:মডেল
কালি ফৰ উইমেন

**কালি ফৰ উইমেন** আছিল উৰ্বশী বুটালিয়া আৰু ঋতু মেননে প্ৰতিষ্ঠা কৰা ভাৰতৰ এখন ষ্টাৰ্ট আপ নাৰীবাদী প্ৰকাশক। কালি শব্দৰ অসমীয়া প্ৰতিশব্দ চিঞাহী। তৰ্কহীনভাৱে ই আছিল মহিলাৰ, মহিলাৰ বাবে আৰু মহিলাৰ বিষয়ে ৰচনা প্ৰকাশৰ বাবে উৎসৰ্গিত প্ৰথম ভাৰতীয় প্ৰেছ। 

## ইতিহাস
১৯৮৪ চনত উৰ্বশী বুটালিয়া আৰু ঋতু মেননে প্ৰতিষ্ঠা কৰিছিল কালি ফৰ উইমেন। বুটালিয়াই ইয়াৰ পূৰ্বে দিল্লীৰ অক্সফৰ্ড ইউনিভাৰ্চিটি প্ৰেছ আৰু জেড বুকছৰ সৈতে কাম কৰিছিল, আনহাতে ৰিতু মেনন আছিল এগৰাকী পণ্ডিত। 
তেওঁলোকে এই প্ৰকাশন প্ৰতিষ্ঠানটো অতি কম মূলধনেৰে আৰম্ভ কৰিছিল আৰু শৈক্ষিক গ্ৰন্থ, কৰ্মীসকলৰ লেখা, অনুবাদ, কল্পকাহিনী প্ৰকাশ কৰি ভাৰতীয় মহিলাৰ কণ্ঠ শুনোৱাকে লক্ষ্য কৰি লৈছিল। ছপা আন্দোলনত মহিলাৰ আন্তঃৰাষ্ট্ৰীয় মহিলাৰ সৈতে তেওঁলোক জড়িত আছিল, যাৰ লক্ষ্য আছিল কেৱল মহিলাসকলে আৰু মহিলাসকলৰ বাবে সৃষ্টি কৰা স্বায়ত্তশাসিত বিকল্প যোগাযোগ নেটৱৰ্ক সৃষ্টি কৰা।

২০০৩ চনত প্ৰতিষ্ঠাপকসকলৰ মাজত বিচ্ছেদ ঘটে। বুটালিয়াই ২০০৩ চনত জুবান বুকচ্ নামৰ আন এটা প্ৰকাশন প্ৰতিষ্ঠান স্থাপন কৰে, যিয়ে নাৰীবাদী শিৰোনামৰ উপৰি কল্পকাহিনী, সাধাৰণ আগ্ৰহৰ কিতাপ আৰু শিশুৰ শিৰোনাম প্ৰকাশ কৰে। ঋতু মেননে উইমেন আনলিমিটেড প্ৰতিষ্ঠা কৰে।

## প্ৰকাশন
বিৰাগো প্ৰেছৰ প্ৰতি ভাৰতৰ উত্তৰ হিচাপে বহুলভাৱে গণ্য কৰা *কালি ফৰ উইমেনে* কিছুমান পথ-প্ৰদৰ্শক শিৰোনাম প্ৰকাশ কৰিছিল, তাৰ ভিতৰত হিন্দী ৰেফাৰেন্স পুথি *শৰীৰ কি জানকাৰী* ("শৰীৰৰ বিষয়ে")। ৭৫ গৰাকী গাঁৱৰ মহিলাই লিখা *শৰীৰ কি জানকাৰী* গাঁৱে গাঁৱে বিশেষ দামত বিক্ৰী কৰিছিল। *শৰীৰ কি জানকাৰী*য়ে ঋতুস্ৰাৱৰ নিষেধাজ্ঞাৰ দৰে বিষয়কে ধৰি যৌনতা আৰু মহিলাৰ শৰীৰৰ বিষয়ে অত্যন্ত স্পষ্টভাৱে কৈছিল, যিয়ে একাংশ মন্তব্যকাৰীক স্তম্ভিত কৰি তুলিছিল। 

ইয়াৰ পূৰ্বে একাডেমিক প্ৰেছসমূহে কালি ফৰ উইমেনে জনপ্ৰিয় কৰা সস্তীয়া, গণ সাহিত্যৰ বজাৰসমূহক বহুলাংশে আওকাণ কৰিছিল।

কালি ফৰ উইমেনে ৰাধা কুমাৰৰ দ্য হিষ্ট্ৰী অৱ ডুইং (১৯৯৩), ইক'ফেমিনিষ্ট বন্দনা শিৱৰ ল্যাণ্ডমাৰ্ক গ্ৰন্থ ষ্টেয়িং এলাইভ (১৯৮৮), আৰু কুমকুম চাংগাৰী আৰু সুদেশ বৈদৰ ল্যাণ্ডমাৰ্ক ৰিকাষ্টিং উইমেন: এছেছ ইন কলনিয়েল হিষ্ট্ৰী (১৯৮৯) প্ৰকাশ কৰে।

## পুৰস্কাৰ
২০১১ চনত ভাৰত চৰকাৰে জাতিলৈ আগবঢ়োৱা অৱদানৰ বাবে উৰ্বশী বুটালিয়া আৰু ঋতু মেননক যৌথভাৱে পদ্মশ্ৰী বঁটা প্ৰদান কৰে।

## তথ্যসূত্ৰ

শ্ৰেণী:নাৰীবাদী
শ্ৰেণী:প্ৰকাশক
কনিজ চুৰকা

**কনিজ চুৰকা** (জন্ম: ২৮ অক্টোবৰ ১৯৮৩) এগৰাকী ভাৰতীয় ভিত্তিক দক্ষিণ আফ্ৰিকান ইমপ্ৰভ শিল্পী, অভিনেত্ৰী, ধেমেলীয়া অভিনেতা আৰু এগৰাকী ইউটিউবাৰ। তেওঁ *দ্য উইক দ্যাট ৱাজন'ট* শ্বোৰ জৰিয়তে কেৰিয়াৰ আৰম্ভ কৰিছিল। তেওঁ বিভিন্ন ষ্টেণ্ড আপ মঞ্চত অনুষ্ঠান পৰিৱেশন কৰিছে। তেওঁ আমাজন প্ৰাইম ভিডিঅ'ৰ ষ্টেণ্ড-আপ কমেডী ৰিয়েলিটী শ্বো *কমিকস্তান*ৰ প্ৰথম দুটা ছিজনত বিচাৰক হিচাপে আছিল। ইয়াৰ উপৰি তেওঁ ইউটিউবত এখন অনলাইন কমেডী গেম শ্বো *দ্য জেনেৰেল ফান গেম শ্বো* পৰিচালনা কৰে।

## ব্যক্তিগত জীৱন
১৯৮৩ চনৰ ২৮ অক্টোবৰত কনিজ চুৰকাৰ জন্ম হৈছিল আৰু তেওঁ দক্ষিণ আফ্ৰিকাৰ উমটাটাত ডাঙৰ-দীঘল হৈছিল। তেওঁ ডি এছ জি, গ্ৰাহাম স্কুলত পঢ়া-শুনা কৰিছিল আৰু ৰোডছ ইউনিভাৰ্চিটিৰপৰা আইন আৰু মনোবিজ্ঞান বিষয়ত কলা শাখাৰ স্নাতক ডিগ্ৰী লাভ কৰিছিল।

জাতীয়তাৰফালৰপৰা এগৰাকী গুজৰাটী কনিজ চুৰকাৰ জন্ম হৈছিল মূলত কাপডৱঞ্জৰ এটা মুছলমান পৰিয়ালত, যাৰ বাবে তেওঁ বিভিন্ন সংস্কৃতি আৰু ধৰ্মৰ বিষয়ে এক গভীৰ জ্ঞান লাভ কৰিবলৈ সক্ষম হৈছিল।

## কেৰিয়াৰ
চুৰকা ২০০৯ চনৰপৰাই মুম্বাইৰ ইমপ্ৰভ  জগতখনৰ সৈতে জড়িত হৈ আছিল। মুম্বাইত তেওঁৰ প্ৰাৰম্ভিক কাম আছিল দিব্য পালতৰ ‘ইম্পছ’ দলৰ সৈতে। ২০১৩ চনত চুৰকা মুম্বাই ভিত্তিক এটা গল্প কোৱা ক্লাব "টেল টেলছ" ৰ সহ-পৰিচালক আছিল।

চিএনএন-নিউজ১৮ (পূৰ্বৰ CNN-IBN) ৰ ব্যংগাত্মক বাতৰি অনুষ্ঠান *দ্য উইক দ্যাট ৱাজন'ট*ৰ জৰিয়তে তেওঁ মূলসুঁতিৰ জনপ্ৰিয়তা লাভ কৰে। তেওঁ বীৰ দাসৰ উদ্যোগ ‘ৱেইৰ্ডাছ কমেডী’ৰ সৈতেও কাম কৰিছিল আৰু তাৰ পিছত *অল ইণ্ডিয়া বকচোড*ৰ কেইবাটাও ভিডিঅ’ত কাম কৰিবলৈ আৰম্ভ কৰে। ইয়াৰ ভিতৰত 'এ ৱমেনছ বেষ্টিজ'ৰ ক্লিটিকা, 'অনেষ্ট ৱেডিং', 'অনেষ্ট বাৰ্ছ' আৰু 'ইফ এপছ ৱেৰ পিপল'ৰ ইনষ্টাগ্ৰাম চৰিত্ৰ আদি উল্লেখযোগ্য। ইয়াৰ উপৰি তেওঁ আমাজন প্ৰাইমৰ বাবে *কমিকস্তান* আৰু ‘ইমপ্ৰভ অল ষ্টাৰ্ছ’ তথা টিএলচিৰ বাবে ‘কুইনছ অৱ কমেডী’ আদি অনুষ্ঠানৰ বিচাৰক আছিল। চুৰকা অবিছ মেথিউ, কানন গিল আৰু কেনী চেবাষ্টিয়ানৰ সৈতে "দ্য ইমপ্ৰভাইজাৰ্ছ" নামৰ এটা ইমপ্ৰভ গোটৰ সদস্য আৰু আমাজন প্ৰাইম ভিডিঅ’ত তেওঁৰ ‘চামথিং ফ্ৰম নাথিং’ নামৰ এটা ইমপ্ৰভ স্পেচিয়েল আছে। তেওঁ ইমপ্ৰভাইজেচনেল কমেডী কলাৰ শিক্ষাও প্ৰদান কৰে।

## তথ্যসূত্ৰ


## বাহ্যিক সংযোগ
* 

শ্ৰেণী:দক্ষিণ আফ্ৰিকাৰ ব্যক্তি
শ্ৰেণী:অভিনেত্ৰী
শ্ৰেণী:কমেডিয়ান
তাৰা সুতাৰিয়া

**তাৰা সুতাৰিয়া** (ইংৰাজী: Tara Sutaria; জন্ম: ১৯ নৱেম্বৰ ১৯৯৫) এগৰাকী ভাৰতীয় অভিনেত্ৰী আৰু গায়িকা যিয়ে মূলতঃ হিন্দী চলচ্চিত্ৰত কাম কৰে। তেওঁ ডিজনী ইণ্ডিয়াৰ ৰিয়েলিটী শ্ব’ *বিগ বড়া বুম*ৰ (২০১০) জৰিয়তে এগৰাকী গায়িকা হিচাপে কেৰিয়াৰ আৰম্ভ কৰিছিল আৰু পৰৱৰ্তী সময়ত একেটা চেনেলৰ ছিটকয়ম *দ্য চুইট লাইফ অৱ কৰণ এণ্ড কবীৰ* (২০১২) আৰু *অয়ে জাছী*ৰ (২০১৩) জৰিয়তে অভিনয়লৈ ৰূপান্তৰিত হয়। ২০১৯ চনত *ষ্টুডেণ্ট অৱ দ্য ইয়াৰ ২* ছবিৰ জৰিয়তে সুতাৰিয়াই চলচ্চিত্ৰ জগতত আত্মপ্ৰকাশ কৰে, যাৰ বাবে তেওঁ জী চিনে বঁটাৰ শ্ৰেষ্ঠ নবাগত অভিনেত্ৰীৰ সন্মান লাভ কৰে। ইয়াৰ পিছত তেওঁ একচনধৰ্মী ছবি *মৰজাঁৱা* (২০১৯) আৰু *এক ভিলেইন ৰিটাৰ্ণছ*ত (২০২২) মুখ্য অভিনেত্ৰী হিচাপে কাম কৰে। ২০২৩ চনৰ ছাৰ্ভাইভেল থ্ৰিলাৰ ছবি *অপূৰ্বা*ত তেওঁৰ বলিষ্ঠ অভিনয় বিশেষভাৱে চৰ্চিত হয়। 

## প্ৰাৰম্ভিক জীৱন আৰু শিক্ষা
১৯৯৫ চনৰ ১৯ নৱেম্বৰত মুম্বাইত তাৰা সুতাৰিয়াৰ জন্ম হৈছিল। তেওঁৰ পিতৃ হিমাংশু সুতাৰিয়া এজন হিন্দু আৰু মাতৃ টিনা সুতাৰিয়া পাৰ্চী সম্প্ৰদায়ৰ এগৰাকী জৰদস্তীয়ান। সংস্কৃত ভাষাত তেওঁৰ নামৰ অৰ্থ হ’ল "তৰা।"  তেওঁৰ পিয়া নামৰ এগৰাকী যমজ ভগ্নী আছে। তেওঁলোকে যুক্তৰাজ্যৰ ৰয়েল একাডেমী অৱ ডান্স আৰু ইম্পেৰিয়েল ছ’চাইটি ফৰ টিচাৰ্ছ অৱ ডান্সিংৰ অধীনৰ স্কুল অৱ ক্লাছিকেল বেলেট এণ্ড ৱেষ্টাৰ্ণ ডান্সত ক্লাছিকেল বেলেট, মডাৰ্ণ ডান্স আৰু লেটিন আমেৰিকান নৃত্যৰ প্ৰশিক্ষণ লৈছিল। সাত বছৰ বয়সৰপৰাই তেওঁ এগৰাকী পেছাদাৰী গায়িকা হিচাপে কাম কৰি আহিছে আৰু তেতিয়াৰপৰাই বিভিন্ন অপেৰা আৰু প্ৰতিযোগিতাত গীত গাইছে। তেওঁ ছেইণ্ট এণ্ড্ৰিউজ কলেজ অৱ আৰ্টছ, চায়েঞ্চ এণ্ড কমাৰ্চৰপৰা মাছ মিডিয়া বিষয়ত স্নাতক ডিগ্ৰী লাভ কৰিছে।

## সংবাদ মাধ্যমৰ ভাবমূৰ্তি

২০১৯ চনত সুতাৰিয়া ভাৰতত গুগলত অষ্টম সৰ্বাধিক ট্ৰেণ্ডিং ব্যক্তিত্ব হিচাপে পৰিগণিত হৈছিল। *দি টাইমছ অৱ ইণ্ডিয়া*ৰ "টাইমছ ৫০ গৰাকী আটাইতকৈ আকৰ্ষণীয় মহিলা"ৰ তালিকাত সুতাৰিয়া ২০১৯ চনত ১৩সংখ্যক আৰু ২০২০ চনত ১২সংখ্যক স্থানত আছিল।

সুতাৰিয়াই পশু কল্যাণ আৰু নাৰীবাদৰ দৰে কেইবাটাও সামাজিক কাৰ্যক সমৰ্থন কৰে। তেওঁ লেকমে ফেশ্বন উইকত ৰেম্প ৱাক কৰাৰ লগতে বিভিন্ন আলোচনীৰ কভাৰ মডেল হিচাপেও কাম কৰিছে। সুতাৰিয়া ববি ব্ৰাউন কচমেটিকছ, হাজুৰীলাল লিগেচি জুৱেলাৰ্ছ আৰু নেচাৰ ৪ নেচাৰকে ধৰি কেইবাটাও ব্ৰেণ্ড আৰু সামগ্ৰীৰ চেলিব্ৰিটি এণ্ডোৰ্চাৰ। শেষৰটোৰ বিজ্ঞাপনত তেওঁক ঈশান খট্টৰৰ সৈতে দেখা গৈছিল।

## তথ্যসূত্ৰ


## বাহ্যিক সংযোগ
* 
* 
* 

শ্ৰেণী:ভাৰতীয় গায়িকা
শ্ৰেণী:ভাৰতীয় অভিনেত্ৰী
মিৰাণ্ডা কেৰ

**মিৰাণ্ডা মে' কেৰ** (ইংৰাজী: Miranda Kerr; জন্ম: ২০ এপ্ৰিল ১৯৮৩) এগৰাকী অষ্ট্ৰেলিয়ান মডেল। ২০০৭ চনত ভিক্টোৰিয়াছ ছিক্ৰেট এঞ্জেলছৰ অন্যতম মডেল হিচাপে তেওঁ জনপ্ৰিয়তা অৰ্জন কৰে। কেৰ আছিল ভিক্টোৰিয়াছ ছিক্ৰেটৰ প্ৰথমগৰাকী অষ্ট্ৰেলিয়ান মডেল আৰু তেওঁ অষ্ট্ৰেলিয়াৰ ডিপাৰ্টমেণ্টেল ষ্ট’ৰ চেইন ডেভিড জনছকো প্ৰতিনিধিত্ব কৰিছিল। তেওঁ নিজাকৈ অৰ্গেনিক স্কিনকেয়াৰ সামগ্ৰীৰ ব্ৰেণ্ড 'কোৰা অৰ্গেনিকছ' মুকলি কৰিছে আৰু এখন আত্ম-সহায়ক গ্ৰন্থও ৰচনা কৰিছে।

কেৰে ১৩ বছৰ বয়সৰ পৰাই ফেশ্বন উদ্যোগত মডেলিং আৰম্ভ কৰিছিল আৰু ১৯৯৭ চনত *ডলী* আলোচনীৰ মডেল চাৰ্ছ প্ৰতিযোগিতাত বিজয়ী হৈছিল। ২০০৮ চনৰ পৰা তেওঁ ধাৰাবাহিকভাৱে *ফৰ্বচ*ৰ বিশ্বৰ সৰ্বাধিক উপাৰ্জনকাৰী মডেলৰ তালিকাত স্থান লাভ কৰি আহিছে। তেওঁ পূৰ্বে ইংৰাজ অভিনেতা অৰলেণ্ডো ব্লুমৰ সৈতে বিবাহপাশত আৱদ্ধ হৈছিল আৰু তেওঁলোকৰ এজন পুত্ৰ সন্তান আছে। ২০১৭ চনৰ পৰা তেওঁ স্ন্যাপচাটৰ মুখ্য কাৰ্যবাহী বিষয়া ইভান স্পীগেলৰ সৈতে বিবাহপাশত আৱদ্ধ হৈ আছে আৰু তেওঁলোকৰ তিনিজন সন্তান আছে।

## প্ৰাৰম্ভিক জীৱন
কেৰৰ জন্ম ছিডনীত হৈছিল আৰু তেওঁ গুন্নেদাহাত ডাঙৰ-দীঘল হৈছিল। তেওঁ থেৰেছ আৰু জন কেৰৰ কন্যা। তেওঁৰ মাতৃয়ে ১৭ বছৰ বয়সতে তেওঁক জন্ম দিছিল। তেওঁৰ মেথিউ নামৰ এজন ভায়েক আছে, যি তেওঁতকৈ দুবছৰৰ সৰু। কেৰ ইংৰাজ বংশোদ্ভৱ হোৱাৰ লগতে তেওঁৰ পূৰ্বপুৰুষৰ মাজত কম পৰিমাণে স্কটিছ আৰু ফৰাচী তেজ আছে। শৈশৱকালত কেৰে তেওঁৰ আইতাকৰ ফাৰ্মত মটৰ চাইকেল দৌৰাইছিল আৰু ঘোঁৰা চলাইছিল। তেওঁ অষ্ট্ৰেলিয়াৰ গ্ৰাম্য অঞ্চলৰ প্ৰাৰম্ভিক জীৱনক "অতি শক্তিশালী ভিত্তি" বুলি বৰ্ণনা কৰিছে য’ত কোনো ভণ্ডামি নাছিল আৰু কোনে কি পিন্ধিছে সেই লৈ কাৰো চিন্তা নাছিল। কিশোৰী অৱস্থাত তেওঁ আমেৰিকা যুক্তৰাজ্যৰ ভাৰ্জিনিয়াত এজন বিনিময় ছাত্ৰী হিচাপে আছিল।

কেৰ আৰু তেওঁৰ ভায়েকক চহৰীয়া জীৱনৰ অভিজ্ঞতা প্ৰদান কৰিবলৈ তেওঁলোকৰ পৰিয়ালটো কুইন্সলেণ্ডৰ ব্ৰিচবেনলৈ স্থানান্তৰিত হয়। কেৰে প্ৰথমতে তেওঁৰ শৈশৱৰ গৃহ চহৰ এৰিবলৈ অনিচ্ছুক আছিল, কিন্তু কিশোৰ অৱস্থাতে তেওঁৰ প্ৰথম প্ৰেমিক ক্ৰিষ্টোফাৰ মিডলব্ৰুকৰ এটা গাড়ী দুৰ্ঘটনাত মৃত্যু হোৱাৰ পিছত তেওঁ কৈছিল যে তাত থকাটো তেওঁৰ বাবে অতি বেদনাদায়ক আছিল। তেওঁ ২০০০ চনত অল হেল’জ স্কুলৰ পৰা স্নাতক ডিগ্ৰী লাভ কৰে। কেৰে মডেলিং জগতত প্ৰৱেশ কৰাৰ পূৰ্বে পুষ্টি আৰু স্বাস্থ্য মনোবিজ্ঞান অধ্যয়ন কৰিছিল।

## চলচ্চিত্ৰপঞ্জী
### চলচ্চিত্ৰ

### টেলিভিছন

## তথ্যসূত্ৰ

## বাহ্যিক সংযোগ

* 

শ্ৰেণী:অষ্ট্ৰেলিয়াৰ ব্যক্তি
শ্ৰেণী:মডেল
আমিনা হানিম

**আমিনা হানিম** ( ১৭৭০ – ১৮২৪) প্ৰাক্তন অট্টোমান ৱালি (গৱৰ্ণৰ) ইজিপ্তৰ শাসকলৈ পৰিণত আৰু পিছলৈ মহম্মদ আলী বংশৰ প্ৰথম ৰজা হিচাপে পৰিগণিত মহম্মদ আলীৰ প্ৰথম ৰাণী পত্নী আছিল। 

## প্ৰাথমিক জীৱন
১৭৭০ চনত ৰুমেলিয়াৰ নিকিফ’ৰছত আমিনা হানিমৰ জন্ম হৈছিল। তেওঁ কাভালাৰ ৰাজ্যপাল নুছৰেটলী আলী আঘাৰ কন্যা আৰু চোৰবাজীৰ আত্মীয়। তেওঁৰ দুজন ভাতৃ মুস্তাফা পাছা আৰু আলী পাছা আৰু তিনিগৰাকী ভগ্নী আছিল মেৰিয়েম হানিম, পাকিজে হানিম আৰু ইফেট হানিম।

## প্ৰথম বিবাহ
ইয়াৰ পূৰ্বে আমিনা হানিমে আলী বেৰ সৈতে বিবাহপাশত আবদ্ধ হৈছিল। কিন্তু তেওঁলোকৰ বিবাহ কেতিয়াও সম্পূৰ্ণ নহ'ল কাৰণ যুটিটোৱে শাৰীৰিক সম্পৰ্ক কৰাৰ আগতেই তেওঁৰ স্বামীৰ মৃত্যু হৈছিল।

## দ্বিতীয় বিবাহ
ইজিপ্তৰ ভাইচৰয় হোৱাৰ বহু আগতেই আমিনা হানিমে ১৭৮৭ চনত মহম্মদ আলীক বিয়া কৰায়, আৰু পাছা পদবীলৈ উন্নীত হৈছিল। তেওঁৰ চাৰিজন পুত্ৰ সন্তান জন্ম হয় আৰু প্ৰাপ্তবয়স্ক হোৱালৈকে জীয়াই থাকে, ইব্ৰাহিম পাছা, আহমদ তুছুন পাছা, ইছমাইল কামিল পাছা, আব্দ আল-হালিম বে আৰু দুগৰাকী কন্যা তাওহিদা হানিম আৰু খাদিজা নাজলি হানিম। মহম্মদ আলীৰ তেওঁৰ প্ৰতি যথেষ্ট আকৰ্ষণ আছিল, আৰু তেওঁক স-সন্মানেৰে ব্যৱহাৰ কৰিছিল।

আমিনা হানিমে মহম্মদ আলীৰ লগত ইজিপ্তলৈ যোৱা নাছিল আৰু ১৮০৫ চনত ভাইচৰয় হিচাপে নিযুক্তি পোৱাৰ পিছত তেওঁ আৰু তেওঁৰ কন্যাসকলে প্ৰায় দুবছৰ ধৰি ইস্তানবুলত বাস কৰিছিল আৰু তাতেই তেওঁলোকে সাম্ৰাজ্যিক প্ৰাসাদৰ সংস্কৃতিৰ সৈতে সম্পূৰ্ণৰূপে পৰিচিত হৈছিল। ১৮০৮ চনত কাইৰোৰ চিটাডেল পেলেচৰ মহম্মদ আলী বংশৰ হাৰেমত উপস্থিত হৈ স্থাপন কৰাৰ লগে লগে আমিনা হানিমে লাভ কৰা বহুতো দাস উপপত্নীৰ বাবে মহম্মদ আলীৰপৰা বিচ্ছিন্ন হৈ পৰে।

১৮১৪ চনত আমিনা হানিমে তীৰ্থযাত্ৰা কৰি ৫০০ উটৰ ৰেল এখন লৈ জেদ্দাৰপৰা মক্কালৈ গুচি যায় আৰু তেওঁৰ চাকৰ, সৈন্য আৰু সামগ্ৰী কঢ়িয়াই লৈ যায়। তীৰ্থযাত্ৰাৰ এটা মঞ্চ মিনাত মহম্মদ আলীয়ে তেওঁক প্ৰথম পত্নী হিচাপে মৰ্যাদা ৰাজহুৱাভাৱে স্বীকাৰ কৰি সাক্ষাৎ কৰে। তেওঁৰ ৰেল আৰু প্ৰহৰীৰ ভৱিষ্যৎ, আৰু তেওঁৰ তম্বুৰ আড়ম্বৰপূৰ্ণতাৰ বাবে স্থানীয় বাসিন্দাসকলে তেওঁক "নীল নদীৰ ৰাণী" বুলি কোৱা বুলি কোৱা হয়।

১৮১৬ চনত যেতিয়া তেওঁৰ পুত্ৰ টোছুন পাছাৰ ২৩ বছৰ বয়সত প্লেগ ৰোগত মৃত্যু হয়, তেতিয়া আমিনা হানিমে তেওঁৰ পত্নী বাম্বা কাদিন আৰু তেওঁৰ পুত্ৰ আব্বাছক লগত লৈ যায় আৰু তেওঁৰপৰা বিচ্ছেদ হ'বলৈ অস্বীকাৰ কৰে।

## মৃত্যু
১৮২৪ চনত আমিনা হানিমৰ মৃত্যু হয়, আৰু তেওঁক কায়ৰোৰ ইমাম-ই-শ্বাফীৰ সমাধিস্থল হোছ আল-বাছাত সমাধিস্থ কৰা হয়।

## তথ্যসূত্ৰ

শ্ৰেণী:ইজিপ্তৰ ব্যক্তি
শ্ৰেণী:মৃত ব্যক্তি
শ্ৰেণী:ৰাজতন্ত্ৰ
চন্দ্ৰিকা ৰবি

**চন্দ্ৰিকা ৰবি** (ইংৰাজী: Chandrika Ravi) এগৰাকী ভাৰতীয় মূলৰ অষ্ট্ৰেলিয়ান অভিনেত্ৰী। তেওঁ অষ্ট্ৰেলিয়াতে জন্মগ্ৰহণ কৰি ডাঙৰ-দীঘল হৈছিল আৰু পিছলৈ অভিনয় তথা মডেলিং কেৰিয়াৰৰ বাবে লছ এঞ্জেলছলৈ স্থানান্তৰিত হয়। ২০১৮ চনৰ ভাৰতীয় ছবি *ইৰুত্তু আৰায়িল মুৰাত্তু কুথু*ত কৰা অভিনয়ৰ বাবে তেওঁ পৰিচিত হৈ পৰে। 

## প্ৰাৰম্ভিক জীৱন আৰু কৰ্মজীৱন
চন্দ্ৰিকাৰ জন্ম মেলবৰ্ণত ৰবি শ্ৰীধৰণ আৰু মল্লিকা ৰবিৰ গৰ্ভত হৈছিল। তেওঁৰ পিতৃ-মাতৃৰ জন্ম চিংগাপুৰত হৈছিল। 

তেওঁ ৩ বছৰ বয়সৰপৰাই নৃত্য আৰু অভিনয় শিকিবলৈ আৰম্ভ কৰিছিল। ১৬ বছৰ বয়সত তেওঁ পেছাদাৰী কেৰিয়াৰ আৰম্ভ কৰে আৰু বিশ্বৰ বিভিন্ন প্ৰান্তত থিয়েটাৰ, চিনেমা তথা টিভিত অভিনয় কৰে। তেওঁ ২০১২ চনৰ 'মিছ মেক্সিম ইণ্ডিয়া'ত ৰানাৰ্ছ-আপ খিতাপ জয় কৰিছিল। ইয়াৰ উপৰি ২০১২ চনৰ 'মিছ ৱৰ্ল্ড অষ্ট্ৰেলিয়া'ৰ ষ্টেট ফাইনেলিষ্ট হিচাপে স্থান লাভ কৰা তেওঁ আছিল প্ৰথমগৰাকী ভাৰতীয় মূলৰ মহিলা। তেওঁ 'মিছ ইণ্ডিয়া অষ্ট্ৰেলিয়া'তো অংশগ্ৰহণ কৰিছিল। 

২০১৭ চনৰ শেষৰফালে নকুলৰ বিপৰীতে তামিল ছবি *চেই*ত অভিনয় কৰিবলৈ চুক্তিবদ্ধ হোৱাৰ পিছত চন্দ্ৰিকা ৰবিয়ে ভাৰতীয় চলচ্চিত্ৰত আত্মপ্ৰকাশ কৰে। তেওঁ এখন এডাল্ট কমেডী হৰৰ ছবি *ইৰুত্তু আৰায়িল মুৰাত্তু কুথু*ত এটা ভূতৰ চৰিত্ৰত অভিনয় কৰি তামিল চলচ্চিত্ৰ উদ্যোগত জনপ্ৰিয়তা অৰ্জন কৰে। এই ছবিখনৰ পিছত তেওঁ বহুতো প্ৰকল্পত বিশেষ উপস্থিতি আৰু মুখ্য চৰিত্ৰত অভিনয় কৰিবলৈ চুক্তিবদ্ধ হয়। 

আমেৰিকাত চন্দ্ৰিকাৰ নিজাকৈ ৰেডিঅ’ শ্ব’ আৰু প’ডকাষ্ট আছে। তেওঁ আমেৰিকাৰ দুটা নেটৱৰ্ক আই-হাৰ্ট ৰেডিঅ’ (iHeart Radio) আৰু ৰুকুছ এভিনিউ ৰেডিঅ’ (Rukus Avenue Radio)ৰ অংশীদাৰিত্বত এই অনুষ্ঠানটো প্ৰযোজনা আৰু পৰিচালনা কৰে।

## চলচ্চিত্ৰপঞ্জী

## তথ্যসূত্ৰ

## বাহ্যিক সংযোগ
* 
* 

শ্ৰেণী:ভাৰতীয় মূলৰ ব্যক্তি
শ্ৰেণী:অষ্ট্ৰেলিয়ান চলচ্চিত্ৰ অভিনেত্ৰী
শ্ৰেণী:তামিল চলচ্চিত্ৰৰ অভিনেত্ৰী